
Interpretări despre ocultism, spiritism, teozofie, 
misticism şi creştinism 


Dacă o forță existentă în natură n-are relaţii cu 
senzațiile noastre, nu poate să producă o reacţie. 
Sunteţi, de exemplu, printre oameni orbi şi le aprindeţi 
un chibrit. Lumina pe care o degajă există oare pentru 
ei? Nu. Aşadar, indiferent ce forță funcţionează în viaţa 
noastră, dacă n-o putem percepe, adică dacă nu putem 
să percepem lumina acelei forțe, nu putem nici s-o 
înțelegem. Orbul poate să atingă chibritul şi să spună: 
„E un chibrit”. Poate să creadă că ştie bine ce este un 
chibrit, dar, în realitate, n-a înţeles nimic. Este adevărat 
că e un chibrit, dar conţine în interior ceva mai preţios, 
lumina. Dacă ochii voştri pot să perceapă lumina, 
deschideţi o carte, citiți şi înţelegeţi ce este scris. 

Astfel, când ajungeţi la forţele ocultismului, va 
trebui s-o prindeţi pe fiecare dintre ele şi s-o folosiți. Cel 
care se îndoieşte şi zice: „Dovedeşte că această forță a 
ocultismului există cu adevărat!” judecă greşit. În şcoala 
ocultismului, nu există explicaţii şi dezbateri. Nu este o 
şcoală pentru verificat fapte şi adevăruri. Nu ne ocupăm 
de adevărurile moarte, ci de adevărurile vii din lume. 

Spiritismul arată mişcările Spiritului. El este 
embrionul lucrurilor, un lucru care nu este format încă. 
Ca să înţelegeţi spiritismul trebuie să-i creaţi acestui 
embrion condiţii ca să treacă prin toate fazele de 


dezvoltare şi formare. În consecinţă, spiritismul este o 
doctrină încă neformată. 

Teozofia este o doctrină pentru slăbirea 
dezacordurilor din lume. Este o doctrină a reconcilierii 
dintre bărbat şi femeie, nimic mai mult. Când zic că 
bărbatul trebuie să se reconcilieze cu femeia, înțeleg că 
omul trebuie să se reconcilieze cu Dumnezeu. Cel ce 
crede că este teozof trebuie să cunoască această lege: 
cum să se reconcilieze cu cel pe care îl urăşte. Există un 
dezacord între tine şi Dumnezeu? Trebuie să te 
reconciliezi! Dacă nu reuşeşti s-o faci, nu eşti teozof. 
Noi, oamenii din ziua de astăzi, cu spiritul nostru critic, 
semănăm cu acel ienicer foarte zgârcit care i-a cerut 
unui croitor să-i facă haine, dar, deoarece ştia că îi 
plăcea să înşele, stătea tot timpul lângă el, ca să observe 
cum croia, ca să nu taie din material şi ceva pentru 
propria persoană. Dar croitorul, văzând acel material 
frumos, a tăiat o bucată mare şi a zis: „Aceasta este 
pentru Sfântul Nicolae” Apoi a aruncat-o afară. lenicerul 
a izbucnit: „Ce faci?”. Şi s-a repezit să recupereze 
bucata, timp în care croitorul a tăiat o altă bucată, şi 
mai mare, şi a pus-o sub scaunul lui. Deci vreau să 
spun că noi, cei care criticăm şi suntem tot timpul atenţi 
să nu fim înşelaţi, ajungem să fim înşelaţi întotdeauna. 

Misticismul nu este o lege pentru înălţare, ci pentru 
coborâre. Misticul nu se înalță, ci se întoarce spre 
Dumnezeu în sine. Este periculos, căci, în timpul 
coborârii, nu ştie cum să facă şi riscă să cadă şi să se 
betegească. 

Eu compar ocultismul cu ştiinţele naturale din zilele 
noastre. Ocultismul este o ştiinţă pentru studierea 
fenomenelor Pământului, pentru studierea invizibilului, 
nu a ceea ce este vizibil. Nu se ocupă de lumile fără 


formă. Ceea ce s-a format în sine, ce are formă, conţinut 
şi sens, acesta este obiectul ocultismului. 

Atunci, unde vom plasa creştinismul? Credeţi că e o 
ştiinţă? 

Replica unei cursante: Vă rog, cer o explicaţie. Faceți 
o diferență între creştinism şi ocultism? Cuvintele din 
Evanghelie sunt aceeaşi doctrină ca ocultismul? 

Studiaţi natura aşa cum e. În ocultism nu există 
morală. Studiază lucrurile aşa cum sunt, ca fapte 
veritabile. 

Replică: Deci în creştinism e diferit? 

Ocultismul este o ştiinţă care examinează forțele 
naturale, originea, funcţionarea şi punerea lor în 
practică. Ocultistul este un om realist, nu crede, 
lucrează cu faptele din natură, cu lucrurile materiale. 
Misticul trăieşte mereu cu inima lui, îi examinează 
vibraţiile şi toate stările prin care trece. În sensul 
creştinismului, creştin poate să fie şi misticul, şi 
teozoful, şi  spiritistul. Dacă considerăm domeniul 
Spiritului în sens larg, în diferitele lui ramuri, e vorba de 
spiritism. Pericolul, la spiritism, constă în faptul că 
oamenii posedă în sine alți embrioni care, în realitate, 
sunt dăunători pentru ei. Dar vom lăsa deoparte, 
deocamdată, ce spun criticii. Spiritismul este o mişcare; 
teozofia este reconcilierea dezacordurilor; misticismul 
este coborârea; totuşi, se poate spune şi că este o lege a 
muncii; ocultismul dă toate formele prin care se poate 
trăi pe Pământ şi e singura ştiinţă care ne învaţă cum să 
trăim şi ne poate salva de toate necazurile, în timp ce 
creştinismul este o ştiinţă pentru distrugerea karmei, 
pentru plata vechilor datorii. Dacă luăm versetul din 
Evanghelie care spune că Hristos a suportat păcatele din 
lume, aceasta înseamnă că şi-a plătit datoriile. Ce 


reprezintă creştinismul? A şti să plăteşti datoriile 
oamenilor. Şi cine poate să plătească datoriile? Doar cel 
bogat. Aşadar, omul bogat poate să devină creştin şi 
săracul nu poate. 

Replică: Şi făgăduiala că Hristos îmbogăţeşte? 

Este un credit acordat creştinilor. Negustorii plătesc 
cu credit care nu le aparţine. Oamenii din zilele noastre 
sunt creştini, căci Hristos este creştin. 

Teozofia este o ştiinţă pentru reconcilierea sexelor, 
în timp ce creştinismul, pentru apropierea şi unirea lor. 
Creştinismul este, în sens interior, o ştiinţă care uneşte 
mintea cu sufletul. Ceea ce se proclamă acum nu e 
creştinism, el trebuie să suporte reforme. Dacă 
creştinismul ar fi aşa cum îl interpretăm, lumea ar fi 
avut o cu totul altă înfăţişare. Dar vom lăsa această 
problemă, căci nu este obiectul conversatiei noastre. 

Acum o să vă întreb dacă aţi învăţat ce este 
suferința. Vom începe cu ea. Din punct de vedere al 
suferinţei, în spiritul ei, vom examina celelalte ştiinţe: 
teozofia, misticismul etc. Vă voi da încă o explicaţie 
pentru ele. Teozofia are şapte moduri de interpretare. 
Ocultismul şi misticismul au şi ele o latură exterioară şi 
alta interioară. Societatea teozofică înseamnă în prezent 
doar latura exterioară, organizarea. Teozofia examinează 
formele, ce pot fi numite anatomia  teozofiei. 
Creştinismul a trecut prin prima fază a dezvoltării şi, 
după două mii de ani trecuţi, a început dezvoltarea 
anatomiei creştinismului: oare Fiul vine de la Tată, sau 
nu, şi multe alte dezbateri la conciliile universale. Şi azi 
găseşti câte un creştin care te întreabă: „Crezi în cele 
trei chipuri ale lui Dumnezeu?”. „Cred.” „Atunci eşti 
creştin!” Dar eu întreb: „Tu, care crezi în cele trei chipuri 
ale lui Dumnezeu, ce înţelegi prin asta?” 


O să vă explic. Cel de-al doilea chip al lui Dumnezeu 
este chipul Iubirii. Bărbatul şi femeia, toți oamenii 
trebuie să caute acest al doilea chip, Iubirea. Şi, când se 
spune că Dumnezeu este Treimea, oamenii zic deseori 
cuvinte de neînțeles. Marii maeştri, care au scris despre 
acest subiect, aveau concepţii foarte clare în această 
privinţă, dar discipolii lor au înţeles greşit doctrina. 
Spiritismul este o doctrină care provine din Frăția Albă, 
dar şi el a fost ponegrit. Teozofia este o altă doctrină 
trimisă de sus care a fost înţeleasă greşit de discipoli. 

Ocultismul este o doctrină provenită tot din Frăția 
Albă, dar în care găsim ocultişti şi negri, şi albi. 
Misticismul şi creştinismul sunt şi ele corupte. Vreau să 
fiu clar. Când un preot sau un episcop îşi îmbracă 
veşmintele, asistă la căsătorie şi spune: „Dă-mi bani”, eu 
îl numesc mag negru. Magul alb lucrează fără să fie 
plătit. Dacă o tânără îşi pune straie frumoase cu intenţia 
de a înşela un tânăr, şi ea este un mag negru. Aşadar, 
ocultiştii, teozofii, misticii şi creştinii trebuie împărțiți în 
albi şi negri. Cineva va spune: „Eu sunt teozof ”. Alb, 
sau negru? „Alb.” Atunci ne putem înţelege. „Negru.” 
Atunci voi avea o părere aparte. N-are importanţă dacă 
sunteţi spiritişti, teozofi, mistici sau creştini dacă sunteți 
negri; lumea e plină de ei. Cei 20 de milioane de oameni 
pierduţi în război arată ce este creştinismul în zilele 
noastre. Nu cred că însuşi creştinismul e vinovat, ci 
creştinii negri. 

Avem nevoie de o înţelegere corectă a ocultismului: 
să coborâm în adâncul suferinţei, căci în ea nu există 
dezbinare, ci unire. Oamenii păcătoşi sunt păcătoşi căci 
n-au suferit, iar credincioşii sunt credincioşi căci au 
suferit. Dacă ziceţi că există contradicții în ceea ce vă 
spun, vă răspund că Hristos spune că, la sfârşit de veac, 


va trimite spiritele rele şi pe fiii lor la o suferinţă infinită, 
îi va trimite să sufere în fundul iadului. De ce? Tocmai 
fiindcă n-au suferit. Oamenii răi nu se consumă, numai 
cei buni o fac. Aţi lucrat şi aţi câştigat bani, apoi a venit 
cel rău şi a furat; el nu suferă. Dacă hotărâți să nu 
suferiți, am să consider că faceţi parte dintre cei negri. 
Pentru cei care nu suferă, este scris că vor merge, în 
viitor, în locul chinurilor. Puteţi să reflectaţi la asta cât 
doriţi, tot acolo veţi ajunge. 

Prima regulă pentru discipolul care vrea să devină 
ocultist este să nu creadă că ceilalți îi împiedică mintea 
să se îmbogăţească, ci că face asta singur. Căci lumea 
este atât de mare, încât e loc pentru toţi. Apoi, nu 
trebuie să creadă că cineva îi poate împiedica inima să 
crească, deoarece lumea sentimentelor este atât de 
mare, încât e loc pentru toţi. Altfel spus, prima regulă, 
în această etapă a discipolului, este suferinţa. Trebuie 
să creadă că nimeni nu-i poate influenţa şi tulbura 
mintea şi nici inima, căci lumea e mare. Nu reuşiţi să 
prindeţi ideea, nu-i aşa? Un gând poate să fie clar şi să 
influenţeze dacă suntem la acelaşi nivel cu cel care l-a 
rostit. Cum funcţionează legea cuvântului? Pentru ca un 
om să vă poată influenţa în bine sau în rău, trebuie să 
vă coboare la nivelul lui, e singurul mod de a influenţa o 
persoană. În consecință, atâta timp cât aveţi mintea 
îndreptată spre lumea infinită, unde funcţionează legea 
divină, veţi fi liberi, salvaţi; îndată ce credeţi că cineva vă 
poate influenţa, ați coborât un pas mai jos în această 
lume. Când servitorul crede că stăpânul îi impune 
limite, el se limitează deja, cu acel gând. Vă plimbaţi în 
haine rupte, întâlniți un nobil pe care îl cunoaşteţi sau 
un om bogat, dar el trece pe lângă voi, nu vă salută şi vă 
spuneți: „Nimeni nu mă salută pentru că sunt sărac!”. 


Dar, dacă v-ar fi salutat, v-ar fi transmis ceva? Nimic, 
doar v-ar fi tachinat puţin. Dacă o persoană vă vede şi 
vă zâmbeşte, ce ați câştigat de pe urma acelui zâmbet? 
Nimic, sunt doar iluzii de mag negru. Când un om 
zâmbeşte, trebuie să simtă din adâncul sufletului 
prezenţa lui Dumnezeu în acel moment. 

Ce trebuie să înţelegem prin zâmbet? Când zâmbim, 
trebuie să fim mulţumiţi de zâmbetul nostru. Nu este 
important dacă oamenii vor fi mulţumiţi sau nu de 
zâmbetul nostru, noi trebuie să fim mulțumiți de 
zâmbetul nostru. Chiar şi când suntem posaci trebuie să 
funcţioneze aceeaşi lege, în şcoala ocultistă, chiar şi 
aerul posac trebuie să fie după toate regulile şi prin el 
trebuie să simţiţi prezenţa lui Dumnezeu. Credeţi că, 
dacă văd pe cineva care urmează să fie spânzurat, o să 
zâmbesc? Nu, o să mă încrunt, îl voi invoca pe 
Dumnezeu şi îngerii şi voi spune că ceea ce se întâmplă 
nu este corect - nu că faptul nu este real, ci că oamenii 
aceia au înţeles greşit legea divină. L-au condamnat pe 
acel om pe baza unui articol dintr-o lege, dar care este 
autoritatea acestei legi sau, în general, a tuturor legilor? 
Ele trebuie să fie veşnice, de neschimbat. În ocultism, 
omul poate fi pedepsit, dar numai dacă el singur o cere - 
trebuie să ceară singur pedepsirea. Aceasta este legea 
ocultismului. 

O să citez un gând: unii zic că nu trebuie să 
torturăm animalele, dar ştiţi că cele mai multe animale 
vor singure să fie torturate, ca să ajungă la un nivel 
superior? Aşadar, când se zice să nu torturăm 
animalele, trebuie să înţelegem să nu le torturăm pe 
acelea dintre ele care nu vor să fie torturate. Totuşi, 
dacă nu le torturăm pe cele care vor să fie torturate, le 
facem evoluţia mai lentă. Multe dintre găinile pe care le- 


ați mâncat au progresat, voi nu. Deci găinii care vrea să 
fie torturată ca să progreseze trebuie să i se spună: „îmi 
pare rău, nu pot să-ţi tai gâtul, fiindcă nu vreau să-mi 
stopez evoluţia; dar, dacă vrei neapărat să progresezi, 
găseşte pe altcineva să te taie şi să te mănânce”. Un elev 
care a intrat într-o şcoală ocultă n-are dreptul să facă să 
sufere pe nimeni. Are dreptul să-şi provoace numai sieşi 
suferinţă, să coboare în adâncul său şi s-o simtă, iar, 
când revine pe Pământ, să lucreze conform legii pe care 
a învăţat-o. De aceea vă spun că nu trebuie să vă 
torturați unii pe alţii. 

Un prieten mi-a povestit o întâmplare: era foarte 
sensibil şi sufletul lui avea impulsuri bune, voia să 
trăiască bine cu oamenii. Dar, când s-a întors din 
străinătate şi a întâlnit bulgari, aceştia au început să-l 
ironizeze. După un timp s-a gândit să găsească o 
modalitate ca să-i ţină în frâu. A plătit doi hamali ca să-l 
ocărască. S-a aşezat lângă ei şi le-a suportat toate 
înjurăturile, în speranţa că va putea să suporte astfel 
injuriile celorlalți. După câteva zile, omul şi-a zis: „De ce 
plătesc doi hamali ca să mă insulte, când societatea e 
plină de astfel de oameni? Pe primii îi plătesc, celorlalți 
n-am să le dau niciun ban”. 

Conform şcolii oculte, toate neplăcerile care vi se 
întâmplă sunt de bine. Când aveţi necazuri, încercaţi să 
le rezolvaţi, dar nu în mod artificial. Cunosc cazuri în 
care două persoane se întâlnesc, se îmbrăţişează şi zic: 
„Să facem pace!”. Dar, de îndată ce ies afară, continuă 
să se insulte. Acesta nu e un mijloc de reconciliere. 
Resemnarea trebuie să aibă loc în interiorul vostru. 
Când coborâţi în adâncul suferinţei, sunteţi pregătiţi să 
spuneţi: „Lumea e prea mare pentru mintea şi inima 
mea, voi accepta chinul sub toate formele”? Acesta este 


momentul psihologic cel mai important. Vreau ca toţi 
elevii să se întoarcă la ei înşişi şi să creeze o atmosferă 
plăcută. E ultima seară de joi. 

Replică: Mai avem o zi de joi. 

Atunci următoarea este ultima. Nu mai primesc 
invitaţi. Aşa fac beduinii: puteţi să fiți invitaţii lor trei 
zile, dar a patra vă pun să munciţi la câmp sau să aveţi 
grijă de vacă. Consideraţi această lege perfectă. Celui 
care rămâne în şcoala noastră i se va da ceva de făcut: 
la vie, cu vaca, copist etc. 

Apoi, altă regulă: nu vreau să vorbiţi în afară despre 
tot ce vorbim noi aici, la şcoală! Puteţi să vorbiţi, dar, în 
acest caz, nu voi fi răspunzător de consecinţe. Nu vorbiți 
despre o doctrină pe care n-aţi încercat-o încă. Ar fi cea 
mai mare prostie pe care o puteţi face. Puneţi-o în 
practică, fiindcă nu ştiţi încă dacă este adevărată. În 
Anglia, există o comisie de experţi care controlează 
stocul produs de fabricanți şi vândut de comercianţi. Şi 
numai după ce experţii şi-au pus ştampila pe stocul 
controlat pot fabricanţii şi comercianții să exporte sau să 
vândă în Anglia şi în alte părţi. Voi sunteţi ca nişte 
negustori detailişti cu un stoc necontrolat, iar mie nu-mi 
plac astfel de negustori. Orice lucru trebuie să fie 
controlat. 

Prima sarcină pe care o voi da femeilor în acest 
domeniu va fi, de exemplu, următoarea: să zicem că una 
dintre voi are o fiică pe care n-o iubeşte - să facă atunci 
în aşa fel încât să înceapă s-o iubească. Sau soțul nu 
este credincios, ceea ce este o problemă de rezolvat. 
Unuia dintre voi îi e teamă, altul e bolnav - va trebui să 
faceţi cele necesare. Fiecare boală este formată de 
fiinţele care sălăşluiesc în noi. Fiecare boală se formează 
psihologic şi organic prin intervenţia monstruoasă a 


acestor fiinţe. Când una dintre aceste fiinţe pătrunde în 
organismul vostru, trebuie să urmaţi aceeaşi lege: poate 
să stea doar trei zile, căci, dacă o lăsaţi mai mult, va 
provoca atunci cancer şi veţi muri, iar ceilalţi vor spune: 
„Dumnezeu să-l ierte!”. Dumnezeu nu iartă în astfel de 
cazuri. El îi iartă doar pe cei ce nu fură şi nu spun 
minciuni. 

Cineva va veni aici ca să ia ceva şi să-l întoarcă 
împotriva mea. Vai de cel care va îndrăzni s-o facă! 
Blestemul va cădea asupra lui nu doar până la a patra 
generaţie, ci până la infinit! Aceasta este măreţia legii 
divine: „Cel ce propovăduieşte împotriva Duhului Sfânt”, 
zice Hristos, „nici în acest veac, nici în viitor nu va fi 
iertat”. Tot ce veţi învăţa aici este un mare adevăr, pe 
care trebuie să-l puneţi în practică în viaţa voastră, şi 
trebuie să fiţi sinceri cu voi, cu ocazia acestei puneri în 
practică. Sinceri nu numai cu mine, ci şi cu Dumnezeul 
vostru, cu rațiunea şi cu inima voastră, cu mintea şi cu 
sufletul vostru în toate manifestările. Trebuie să vă 
aşezaţi în genunchi! Să nu ziceţi mâine: „Deunov vrea să 
ne hipnotizeze şi să ne manipuleze”. 

Să ne punem de acord: începând de acum, veţi avea 
de trăit mii de ani pe Pământ şi, în fiecare şcoală ocultă 
în care aţi intra ca să aflaţi calea evoluţiei voastre, vi se 
vor da întotdeauna reguli. Dacă nu acceptaţi suferința 
ca factor al viitoarei voastre existenţe, veţi rătăci prin 
lume fără să înţelegeţi sensul interior al vieţii. Suferinţa 
va face, din voi toţi, eroi. Eu vreau să fiți eroi, să nu vă 
fie teamă! Or, dacă n-o să vă chinuiţi, o să vă fie teamă 
şi nu veţi fi eroi. Nu vreau să folosesc cuvintele: „Nu vă 
fie teamă”, ci altele: „Chinuiţi-vă!” Acceptaţi chinul, căci 
vi s-a dat de către lumea invizibilă. Nu vă forţaţi 
niciodată. Există unii dintre voi care, chiar dacă vor, nu 


sunt aleşi ca să se chinuie. Nu toţi cei care mă ascultă 
vor fi chinuiţi, ci chinul va veni pentru cei care sunt eroi. 
Cel care se chinuie trebuie să considere suferința un 
privilegiu. Şi primul lucru pe care îl veţi simţi, la 
coborârea spre adâncul suferinţei, va fi liniştea. Veţi 
pătrunde în sufletul fiecărei fiinţe suferinde, veţi începe 
să înţelegeţi cât de mult suferă şi veți zice: „Ce rău m-am 
înşelat până acum!”. Se va isca în voi o tristeţe pentru 
toate fiinţele care suferă şi veţi avea dorinţa s-o plasați 
unde vă găsiţi, să ajutaţi celelalte fiinţe să se înalțe sau, 
cel puţin, să li se micşoreze suferința. Cel ce n-a înţeles 
suferința calcă cu picioarele pe ceilalţi şi zice: „Tu cobori 
şi eu voi urca!”, învăţătura lui Hristos spune că trebuie 
să simțim suferinţa fiecărei fiinţe. leşind din suferinţă, 
vom folosi alte metode, cu care vom afla cum să 
transformăm, să utilizăm forţele oculte. Dacă acceptaţi 
suferința, lumina va ieşi din interiorul vostru, adică 
Duhul Divin, care se află în voi, se va trezi şi va ridica 
vibraţiile creierului şi ale inimii voastre. Celulele 
creierului şi ale inimii se vor transforma organic, şi 
astfel starea creierului şi a inimii se va modifica şi ea. 
Conştiinţa fiecărei celule este limitată. Există multe 
celule din conştiinţa noastră care nu sunt mulțumite de 
situaţia lor. Şi, când se adună milioane de astfel de 
celule, simțim o indispoziţie. Primul lucru pe care 
trebuie să-l facem este să ne educăm într-un fel nou 
celulele creierului, ale inimii şi ale stomacului. Ne putem 
reînnoi foarte uşor celulele, dar această transformare se 
poate efectua doar dacă coborâm în adâncul suferinţei. 
De acolo, Duhul Sfânt ne va înălța, vom urca pe aripile 
înţelepciunii divine şi, când iubirea divină va intra în 
inima noastră, va aduce în ea o inspiraţie. Atunci, îngerii 
vieţii ne vor ajuta să evoluăm şi vom ieşi din adâncul 


suferinţei. De ce a înviat Hristos? Fiindcă Cel care se 
afla sus a venit jos şi L-a înviat. Dumnezeu se găseşte în 
Cer şi totodată în iad. Cel care urcă lângă Dumnezeu 
este trimis de Dumnezeu jos, iar cel aflat jos este adus 
de Dumnezeu sus. Toţi preoţii creştini din zilele noastre 
ne învaţă că trebuie să mergem sus în Cer, lângă 
Dumnezeu, dar eu spun: o să mergeţi sus pentru că 
Dumnezeu vă trimite jos. Vouă, cei care mă ascultați, vă 
place calea uşoară. Cale uşoară în lume nu există; există 
una îngustă. 

Alt lucru pe care elevii trebuie să-l înveţe este 
supunerea. Nu să fie indiferenți, ci să coboare în adânc, 
să uite ce gândesc oamenii despre ei şi să simtă doar 
propria suferinţă. 

Iată câteva reguli la care va trebui să reflectaţi şi pe 
care să încercaţi să le aplicaţi, fără să faceţi eforturi 
nesincere. 

Altă dată, când voi avea ocazia, vă voi vorbi despre 
originea păcatului, cum a intrat răul în lume. În 
timpurile trecute nu eram aşa cum suntem astăzi. Care 
sunt motivele decăderii noastre? în prezent, nu se poate 
găsi un om care să fie bun. Cel care plânge, ca şi cel 
care zâmbeşte, cel care vorbeşte bine şi cel care vorbeşte 
rău, toţi sunt totuna. Când vedem un negustor de piele 
tăbăcită, toţi îl deplângem, fără să ştim că situaţia lui e 
bazată pe pielea a mii de oi, pe care le-a omorât. 
Negustorul spune: „Acesta e stocul meu, eu l-am 
câştigat”. Am o obiecţie: „Eşti un mare hoţ şi minţi, căci 
ţi-ai câştigat bunul pe spinarea animalelor, le-ai luat 
pielea”. Cineva va spune: „Asta e casa mea, eu am făcut- 
o, cu multe eforturi”. Eu răspund: „Ai făcut-o pe 
spinarea multor persoane, cărora le-ai luat pielea”. 
Altcineva va spune: „Acesta e corpul meu”. lartă-mă, dar 


nu-i corpul tău. Căci, pentru a menţine un corp 
omenesc, ştii câte fiinţe suferă, câte mame, câţi taţi, frați 
şi surori şi-au dat viaţa pentru el? De aceea, n-aveţi 
dreptul să credeţi că ceea ce aveţi este al vostru. 
Conform creştinismului, primul lucru pe care trebuie să- 
l aveţi în vedere este că tot ce posedaţi nu e al vostru, ci 
al lui Dumnezeu. Când unii mă vorbesc de rău, le zic: 
„Să ştiţi că nu-mi apăr proprietatea!”. Dumnezeul 
cunoscut de mine este foarte bun, dar poate fi şi foarte 
rău. Este atât de bun, încât nu există altul mai bun 
decât El, dacă-l facem voia; şi nu există altul mai rău 
decât El când nu-l îndeplinim voia şi facem rău. Şi 
trebuie să zicem: „Doamne, îți mulțumim că ne-ai dăruit 
acest corp care e al Tău!” Aşa trebuie să gândim. 

Pe de altă parte, noi acum doar ne insultăm precum 
docherii şi zicem: „Cară-te de-aici!” De ce? Eu am zis 
deseori că sunt gata să mă retrag, dacă sunt cauza 
necazurilor voastre. Dar nu pot să vă dau corpul meu. 
Nu e nici al meu, nici al vostru; îl voi încredința 
Stăpânului meu. Mintea şi inima I le voi încredința Lui, 
nu puteţi fi stăpânii lor. Aceasta trebuie să ştie fiecare 
elev care studiază ocultismul, teozofia, spiritismul, 
misticismul, creştinismul, căci ele au aceeaşi finalitate şi 
explică această viaţă divină. Starea de spirit e una, şi 
starea sufletească e alta. Există cinci stări, care se 
deosebesc unele de altele. Voința, inima, raţiunea, 
sufletul, mintea sunt pentru noi lucruri cunoscute. Ştim 
că suferim. Resimţim doar câteva diferenţe: uneori, 
gândurile noastre sunt luminoase, alteori, întunecate; 
uneori, judecata ne este limpede, alteori, tulburată; 
uneori, avem sentimente clare, alteori sunt haotice; 
uneori, avem forță, alteori nu avem. Se spune: „Avem 


suflet”. Dar ce reprezintă sufletul? Ceea ce simţim în 
acest moment nu este manifestarea sufletului. 

Primul lucru pe care vi-l cer este să faceţi în aşa fel 
încât să liniştiţi marea agitată din voi; fiţi netulburaţi şi 
liniştiţi. În societatea de astăzi, avem nevoie de multă 
mână de lucru care să-i ajute pe nefericiti. Căci multe 
edificii se vor distruge şi multe suflete vor fi pustiite. 
Dorința mea este să vă salvaţi din casele voastre 
distruse. Prin fiecare disconfort fizic înţeleg că grinda 
voastră a putrezit şi a cedat. Invidia, ura şi toate 
defectele de acest fel sunt grinzi care au cedat în 
edificiul vostru, corpul vostru. 

Sofia, 12 februarie 1920 


Forţele din natură 


Voi face o generalizare despre blândeţe, supunere, 
electricitate, magnetism şi suferință. Blândeţea şi 
supunerea arată calea minții, electricitatea şi 
magnetismul, calea sufletului, iar suferința, calea 
corpului sau lumea fizică, adică viața pe Pământ. Să 
faceţi întotdeauna legătura între blândeţe şi minte, 
supunere şi suflet, electricitate şi creier, magnetism şi 
sistemul nervos simpatic, suferință şi toate necazurile 
vieţii. Este o legătură corectă. 

Elevul care studiază ocultismul trebuie să folosească 
un limbaj lesne de înţeles, să vorbească clar despre sine. 
O legendă bulgărească spune că, în ziua de Iordan, cerul 
se deschide şi cel care îl vede poate în acel moment să 
ceară orice, şi va primi. Un bulgar a observat cerul 
câțiva ani la rând, întotdeauna în acea noapte, în 
speranţa că va vedea cerul deschizându-se. Într-un an, 
pe când privea pe fereastră, a văzut cerul deschizându- 
se şi a vrut să-l ceară lui Dumnezeu: „Dă-mi o baniţă de 
aur!”. Dar, în grabă, a zis: „Dă-mi o baniţă de cap! [))”. 
Capul i-a devenit atunci mare cât o baniţă, astfel încât 
nu-l mai putea scoate pe fereastră. Această lege 
funcţionează şi în ocultism, adică se întâmplă ceea ce 
omul cere sau gândeşte. 

Aşadar, o lege din ocultism spune că toate bunurile 
din lume sunt legate de blândeţe şi supunere, toate 
forţele sunt legate de electricitate şi magnetism, adică de 
creier şi sistemul nervos simpatic, şi toate necazurile, de 
suferință. Ca să fiu clar, vă voi explica de unde provine 
suferința: fiecare elev care nu respectă una dintre legile 
eterne existente creează suferință. Totuşi, acest elev, în 
mod conştient sau nu, exclude faptul de a fi comis o 


greşeală şi îşi continuă viaţa, şi încă una, şi încă una, şi 
legea suferinţei continuă să funcţioneze. Această lege 
funcţionează ca un râu care îşi caută calea şi ia o altă 
direcţie, diferită de cea pe care o avea înainte. Aşadar, 
eu numesc suferință o metodă sau un mod de refacere a 
vieţii omeneşti. 

Voi, cei care v-aţi adunat aici ca să ascultați 
învățătura ocultă, aveţi vârste diferite, nu-i aşa? Vreau 
să vă eliberaţi de ideea că ştiţi anumite lucruri. Nu vă 
tăgăduiesc cunoştinţele, dar ele, în ocultism, au valoare 
după ce trec de şapte ori prin focul divin şi se purifică. 
Astfel de cunoştinţe pot să fie utilizate în organizarea 
nouă a vieţii noastre. 

Avem Ştiinţa prin care să ne refacem viaţa prezentă. 
Ca să putem învăţa această ştiinţă divină, trebuie să-i 
înțelegem formele şi regulile de care se slujeşte. Voi 
folosi o mică explicaţie. Dacă plantați un bob de grâu, o 
ghindă sau un sâmbure de măr, forţele divizării sau ale 
polarizării din ele vor funcţiona astfel încât toate forţele 
magnetice din pământ să tragă planta în jos. Ceea ce 
înseamnă că orice rădăcină îşi caută curenţii magnetici 
care îi slujesc ca hrană. Aceste rădăcini încearcă nu 
doar să rămână stabile, ci şi caută acei curenți din 
pământ, care se încrucişează ca nişte pâraie. lată de ce 
fiecare rădăcină se ramilică în direcţii diferite şi, când 
găseşte acel curent necesar, îşi face treaba. De aceea, 
unele rădăcini pătrund în adâncul pământului, altele 
stau mai la suprafaţă, altele ies deasupra, şi de aceea 
rădăcinile au dimensiuni diferite. Dacă pământul este 
negru sau reprezintă un taluz, rădăcinile caută curenţii 
de la suprafață. Nu veţi sesiza aceşti curenţi, fiindcă nu 
aveţi sensibilitatea necesară. 


Toate gândurile bune care provin din creierul vostru 
se proiectează în spaţiu, se deplasează în sus, apoi în 
jos, asemenea acelor curenţi în cazul plantelor, şi caută 
reciproc un magnetism viu sau o electricitate, pe care să 
le folosească la formare şi dezvoltare. Aşadar, gândurile 
bune ale celui care le trimite nu se îndepărtează, ci 
rămân strâns legate de el. Savanţii din zilele noastre, 
care cunosc prea puţin ocultismul, cred că gândurile 
noastre sunt departe de noi. Nu, fiecare gând bun sau 
rău pe care îl emiteţi este tot al vostru, nimeni nu vi-l 
poate lua, vă aparţine, căci sunteţi creatorii lui. Trebuie 
să reţineţi asta. Fiecare plantă, după ce şi-a proiectat 
rădăcinile în diferite direcţii, începe să-şi dezvolte 
succesiv ramurile, frunzele, culorile, fructele, care în 
final se coc. Aşa se dezvoltă fiecare gând. 

În şcoala ocultă este interzis orice cuvânt rău, 
judecarea păcatelor celorlalți, adică sunt interzise 
gândurile rele. Ştiţi de ce? Pentru că, dacă gândiţi rău 
despre o persoană, vă trimiteţi rădăcinile spre ea şi acolo 
nu găsiţi niciun fel de hrană pentru voi. Acele rădăcini 
despre care e vorba încep să sugă sucul acelei persoane, 
dar acesta este otravă, care vă otrăveşte treptat viaţa şi o 
distruge. Multe femei îşi distrug viaţa nu numai pentru 
că au soți răi, ci chiar prin gândul că au soţi răi, şi încep 
să slăbească, să se usuce şi într-o zi să zică adio acestei 
lumi. Soţul zice: „Nu ştiu de ce mi-a murit soţia”. Acelaşi 
lucru se întâmplă şi cu elevul din şcoala ocultă. De 
aceea li se spune elevilor să nu gândească de rău despre 
nimeni, adică să nu-şi înfigă rădăcinile sufletului într-un 
om rău, să stea departe de el! Aceasta este latura 
Ştiinţifică a problemei. 

Trebuie să înţelegeţi că suferința arată adevărata 
cale a deturnării. Când spun să se coboare în adâncul 


suferinţei, fac apel la următorul fapt de zi cu zi: un om 
călătoreşte în munţi, dar se rătăceşie. Ca să găsească 
direcţia bună, trebuie să se întoarcă din drum până la 
locul de unde s-a rătăcit. Când ajungi la o cotitură şi 
vezi că ai pierdut drumul într-o călătorie lungă, o să faci 
cale-ntoarsă şi-o să revii în locul de unde te-ai abătut. 

Ca să puteţi înţelege forțele din natură şi să le 
folosiți ca să faceţi bine, trebuie în mod obligatoriu să 
dezvoltați simţuri reciproce sau organe ale sufletului. În 
stadiul prezent al civilizaţiei de astăzi, multe dintre 
aceste organe sunt mutilate. Mulţi dintre creştinii care 
merg pe această cale au devenit mai sensibili şi zic: „Nu 
merită să fii bun, adică să fii sensibil, să suferi”. 
Generozitatea omului constă tocmai în a fi sensibil, treaz 
la suferinţele şi bucuriile celor din jur. 

Creierul este organul electricităţii. Partea sa din 
spate conţine electricitate negativă, iar partea din față, 
electricitate pozitivă. Deci există dedublare. 

Astfel, dacă electricitatea din faţă o ia înaintea celei 
din spate, omul devine foarte activ în reflexe, ba chiar 
brutal. Dacă electricitatea negativă din creier o ia 
înainte, omul devine pasiv, dar, în acelaşi timp, plin de 
dorinţe ascunse şi irealizabile, în urma cărora se nasc 
ura, invidia şi alte sentimente de acest fel. Când vorbesc 
despre electricitate pozitivă şi negativă înţeleg legea 
fluxului şi a refluxului care are loc în creier. În natură, 
aceste maree se produc cu regularitate şi sistematic, 
căci Dumnezeu le asigură funcţionarea. În natură, 
erorile sunt excluse, dar ele ajung pe Pământ şi în 
creierul nostru, drept care urmează întârzierea. Când 
păţiţi un necaz, de exemplu vă arde casa sau vă pierdeţi 
banii, vă rupeţi un picior sau nu mâncaţi câteva zile, ori 
altceva, echilibrul dintre fluxul şi refluxul din creier se 


rupe imediat. Trebuie să aveți în vedere că dezvoltarea şi 
succesul din viața voastră în lume depind de aceste 
maree care au loc sistematic în creierul vostru. 

Unele şcoli consideră această succesiune regulată o 
condiție pentru ca omul să poată fi magnetic. Şi eu spun 
că, pentru ca un om să fie magnetic, fluxul şi refluxul 
trebuie să aibă loc în el cu regularitate. 

Aşadar, primul lucru care vi se cere este să nu 
aşezaţi un obstacol în calea mareelor voastre. Multe 
nebunii şi lucruri anormale din viaţă sunt provocate de 
dezechilibrul dintre flux şi reflux. Reţineţi această 
explicaţie, căci este aplicată în viaţa voastră. Trebuie să 
cunoaşteţi actele provenite în urma mareelor sufletului 
vostru. Puneţi în practică această metodă, şi veți vedea 
că va fi cât se poate de naturală, în cele mai mici detalii. 
Dacă observați natura, o să vedeţi că fiecare lucru vine 
la timpul lui bine stabilit. 

Elevului care studiază ocultismul nu-i este permis 
să aibă predilecţii pentru bine sau pentru rău. Ideea 
asta nu vă este foarte clară, nu-i aşa? O să vă explic. În 
cazul în care trebuie să fac o operaţie, folosesc un cuţit 
ascuţit, nu tocit. Cuţitul ascuţit reprezintă omul rău, iar 
cuțitul tocit, omul bun. În consecinţă, la operaţie, mă voi 
folosi de un om rău, o să-l prefer omului bun. Când 
Dumnezeu vrea să pedepsească lumea, preferă 
persoanele rele şi, când vrea să construiască ceva, le 
preferă pe cele bune. Când vrea să dezrădăcineze, 
Dumnezeu preferă persoanele rele şi, când vrea să 
planteze, le preferă pe cele bune; când vrea să facă 
găuri, preferă persoanele rele, când vrea să creeze, le 
preferă pe cele bune. În ocultism, nu te superi pe 
oameni când fac rău, doar că fiecare act trebuie să se 
facă într-un timp bine determinat. 


Acum, nu vorbesc despre morala socială de aici pe 
Pământ, căci nu cere nicio critică din punct de vedere 
ocult. Dacă îmi împart bunurile săracilor, va fi rău 
pentru mine şi bine pentru apropiații mei. Dacă fur de la 
apropiații mei, e bine pentru mine şi rău pentru ceilalți. 
Astfel, în lume, pentru fiecare lucru există două măsuri: 
bine pentru sine şi bine pentru ceilalţi. În consecinţă, 
am două alegeri de făcut: ori să-mi dau banii celorlalți, 
ori să le iau banii celorlalți. Aşadar, există două metode 
prin care se poate acţiona, şi amândouă sunt corecte. 
Dacă şase persoane, care duc în spate fiecare câte 
douăzeci de kilograme de aur, încep să se înece şi eu le 
iau povara, le fac oare rău? Nu, le salvez viaţa. 
Salvându-le, am drept asupra aurului lor. Dacă duc 
douăzeci de kilograme de aur şi mă înec în mare, iar unii 
îmi vin în ajutor şi-mi iau povara din spate ei, au drept 
asupra aurului meu. Astfel reconciliez această morală, 
acesta fiind punctul de vedere al ocultismului asupra 
binelui şi răului. Or, dacă tu vei întâlni un om cu aur, îl 
opreşti, îi dai aurul jos din spate şi i-l iei, atunci eu 
spun: „lată un comportament care nu se manifestă în 
timpul bine determinat pentru el, altfel spus, fructul e 
cules verde”. 

Astfel, faceţi cum puteţi mai bine ca să puneţi în 
aplicare această lege, conform căreia voi veţi fura şi eu 
voi fura de la voi, dar la timpul potrivit. Folosesc verbul 
„a fura” în sens larg şi precum culesul fructelor din 
grădină. Nu aşa cum fac hoţii: stăpânii livezii abia şi-au 
văzut roadele muncii, dar hoţii se grăbesc să culeagă 
perele şi merele din pomii lor. 

În prima conferință v-am vorbit despre blândeţe şi 
supunere. Ele au legătură cu ideea pură a unui om. 
Ceea ce înseamnă că omul care este lipsit de blândeţe şi 


de supunere nu poate să aibă o idee pură. Orice gând 
omenesc se hrăneşte doar cu blândeţe şi supunere; în 
afara acestor calităţi, gândul ar fi asemănător cu cel al 
animalelor. Această lege este bine definită. Acelaşi lucru 
se întâmplă cu fiecare dorinţă. O dorinţă care e hrănită 
cu electricitate vie şi magnetism viu este o dorință a 
sufletului, iar fiecare dorință care nu este impregnată de 
această electricitate vie şi de magnetism nu este o 
dorință a inimii. Aşadar, toate gândurile rele sunt 
hrănite în afara blândeţii şi a supunerii; toate dorinţele 
rele provin din afara electricităţii vii şi a magnetismului 
viu. Consideraţi electricitatea vie şi magnetismul două 
forţe mari şi raţionale din lume. Suferinţa este copilul 
fizic, născut ilegal al omului, pe care tatăl şi mama 
trebuie să-l admită ca fiind al lor. În ocultism, nu este 
permis să pierzi sau să ucizi copii. Adică nu se permite 
uciderea unui gând sau a unei dorinţe, indiferent că 
sunt ale tale sau ale altuia. Poţi să accepţi sau nu un 
anumit gând sau o anumită dorinţă, dar n-ai dreptul să 
le distrugi. Deci fiecare trebuie să aibă libertatea să 
acționeze după cum doreşte. Nimeni n-are dreptul să se 
opună şi să manipuleze nici persoana bună, nici 
persoana rea. 

Vă voi expune mari legi divine, pe care le puteţi 
pune în practică dacă doriţi, altfel veţi suporta 
consecinţele. Aveţi în vedere că aceste legi, aceste forţe 
cu care intraţi în legătură, vor avea o reacţie asupra 
voastră când conştiinţa începe să vi se deschidă. Această 
lege este eternă. Nu vi se permite să purtaţi umbrelă sau 
pălării mari ca să vă protejaţi capul de soare, de această 
lumină vie. Căpătaţi obiceiul de a suporta această 
lumină vie, nu purtaţi pălării! Aveţi în vedere că vă 
aşteaptă o muncă serioasă. 


pn i 


Prin expresia „muncă serioasă” înţeleg mişcare, 
înțeleg că trebuie să mergeţi, că nu trebuie să rămâneţi 
în acelaşi loc. Nu trebuie să credeţi că sunteţi bătrâni 
sau tineri, ci doar că sunteţi elevi care trebuie să înveţe. 
Veţi considera viața aşa cum reacţionează fiecare elev 
când trebuie să rezolve o problemă dificilă: se urcă în 
pat seara, dar rămâne în minte cu ideea că de dimineață 
trebuie să se scoale devreme ca s-o rezolve, şi o face. 
Unii dintre voi au câteva ore încă, să zicem două sau 
trei, ca să înveţe, apoi vor adormi. Nu-i nimic, vor 
continua să studieze a doua zi. Elevul care n-are 
gândirea concentrată se va strădui toată ziua să-şi 
amintească gândurile din ziua precedentă şi nu va reuşi. 

Altă situaţie: veţi urmări care sunt momentele zilei 
care corespund blândeţii, care corespund supunerii, 
electricităţii, magnetismului, suferinţei şi chinului. Toate 
se polarizează. Chinul e mai puternic, suferinţa este la 
polul opus chinului. 

În prezent, profesorii au observat ceva nepotrivit la 
şcoală. În clasă intră profesorul de matematică şi toți 
elevii sunt receptivi, deoarece această materie trezeşte în 
ei electricitatea. După profesorul de matematică, intră 
cel de chimie, care stârneşte şi el electricitate la elevi. În 
consecință, din cauza cantității mari de electricitate 
adunate, elevii se simt puţin agitaţi. Dacă intră al treilea 
profesor a cărui materie stârneşte tot electricitate la 
elevi, aceştia devin şi mai nervoşi şi fac gălăgie. Nu, 
materiile din programa şcolară trebuie să fie în aşa fel 
aşezate încât una să stârnească la elevi electricitate şi 
următoarea, magnetism. Acelaşi lucru îl observăm şi în 
natură, legea fiind aceeaşi. De exemplu, se naşte un fiu: 
fiind creat de influenţele electrice, în el au intrat 
blândeţea, electricitatea şi chinul. Se naşte o fată: a fost 


creată prin supunere, magnetism şi suferință. Dacă 
cineva mă întreabă din ce elemente este creat fiul meu, o 
să-i răspund: „Din blândeţe, electricitate şi chin”. Despre 
fiica mea voi spune: „Din supunere, magnetism şi 
suferinţă”. lată de ce băiatul se chinuie şi fata suferă. 
Trebuie să evităm monotonia în munca noastră. Nu 
vreau să fac din voi oameni pioşi, căci este o doctrină 
monotonă. Astăzi, omul pios apare ca un cal pus la 
muncă cu ochelari la ochi şi care priveşte doar înainte. 
Omul pios, îndată ce se trezeşte, se duce la biserică, 
seara, iar la biserică, dimineaţa, la biserică, seara iar la 
biserică şi toată lumea zice: „lată un om pios”. 

În munca ce vă aşteaptă, veţi dezvolta diferite 
domenii. Întâi, veţi excita partea inferioară a creierului - 
mintea cel mai puţin dezvoltată a omului, reflecțiile 
asupra naturii, a tuturor formelor, formațiilor, culorilor, 
cifrelor. Apoi, veţi excita formele superioare ale minţii: 
imaginaţia, ascultarea, reflecția, muzica, spiritul creativ. 
În sfârşit, veţi excita Iubirea de Dumnezeu, de oameni şi 
de animale. Vom provoca şi sentimentul credinţei şi al 
speranţei, al amabilităţii şi al prieteniei, dar nu în sensul 
care li se dă astăzi. Vom face apel şi la Dreptate - forţele 
executoare de la care provine distrugerea, adică latura 
executivă a vieţii. Desigur, aceasta este dificilă, căci, 
dacă decidem acum să provocăm muzica, nu toţi o veţi 
putea percepe. La mulţi dintre voi, simţul muzicii e bine 
dezvoltat, dar foarte puţin sunt dezvoltate blândeţea şi 
supunerea. De ce Hristos a zis: „Sunt înţelept şi supus 
în inima mea’? Omul înţelept şi supus poate să 
depăşească cu uşurinţă toate necazurile din lume. 

O metodă naturală de a vă modifica singuri este de a 
vă pune în locul omului înfometat. În acest caz, nu vă 
gândiţi la ce-ați mâncat ani întregi, asta n-are 


importanţă. E posibil să fi mâncat bine înainte, dar 
important e ce mâncaţi acum. Dacă nu mâncaţi bine, o 
să vă pierdeţi viaţa. În ocultism, timpul prezent este 
foarte important. 

Acum, o să vă leg de natura vie, şi ştiţi ce se va 
întâmpla cu voi? O să vă spun o povestioară. Un bandit 
a intrat în laboratorul unui fizician bogat din Europa cu 
gândul să fure. Fizicianul avea în laborator două 
recipiente cu ajutorul cărora făcea experienţe asupra 
electricităţii. Ghicind care erau intenţiile hoţului, i-a dat 
cele două recipiente şi i-a zis: 

- Ține-le puţin să-mi termin experienţele, apoi fa ce 
vrei! 

Banditul a luat recipientele, fizicianul a pornit 
electricitatea şi acesta a început să tremure violent. 

- Dă-le drumul din mână! i-a zis savantul. 

- Nu pot! 

Fizicianul l-a întrebat: 

- O să mai încerci vreodată să furi de la savanţi? 

Acum, dacă şi voi aţi venit să furaţi de la mine, o să 
fiți zgâlțâiţi de efectul acelor recipiente. Natura vie este 
atât de inteligentă, încât nu s-a găsit încă nici măcar un 
om care s-o înşele în metodele ei. De aceea, eu numesc 
natura vie cea mai bună mamă. Dacă o ascultați, vă va 
oferi o învățătură cum n-aţi mai avut niciodată. 

O să vă mai dau o formulă: acceptaţi lucrurile ca şi 
cum ar fi vii. O să vă explic cuvântul „viu”. Privim 
tabloul unui pictor celebru şi eu întreb dacă acel tablou 
este viu. Vă spun că da, e viu. Voi îmi veţi replica cum 
că nu se mişcă. Să presupunem că aveţi un copac şi 
aerul din jurul lui e foarte calm, nu bate vântul şi de 
aceea ramurile nu i se mişcă. Când nu zăriţi nicio 
mişcare a ramurilor lui, ce veţi gândi despre el, că nu e 


viu? Pictura este la fel de vie ca şi copacul, în acest caz. 
În viitor, pictorii nu vor mai avea nevoie de pânze. Eu 
pot să-mi imaginez o pictură vie şi s-o ţin în faţa voastră 
una, două, zece ore sau două zile, apoi ea să dispară. 
Există vreo contradicţie, vreo îndoială cu privire la 
existența sa? Ea există, dar, într-un anumit moment, o 
deplasez în altă parte. Aşadar, un pictor care realizează 
un tablou poate să-l proiecteze acolo unde vrea. Aţi 
observat cum se schimbă culoarea florilor, cum li se 
formează puţin câte puţin culoarea, pe măsură ce cresc? 
Trebuie să admitem că toate culorile artificiale create de 
oameni devin cu timpul mai deschise sub influenţa 
soarelui, pe când cele create de natură devin şi mai 
frumoase expuse la soare, fiindcă sunt vii. Atâta timp 
cât pictorul se gândeşte la floarea pe care o desenează, 
ea devine din ce în ce mai vie; dacă se opreşte, ea 
dispare. 

Prima  exigență faţă de elevul care studiază 
ocultismul este ca el să aibă o imaginaţie puternică. 
Fără imaginaţie, nu va putea să facă nimic, şi de aceea 
trebuie s-o dezvolte. O să vă ofer o metodă pe care o veţi 
putea practica pentru a vă concentra gândurile. Dacă 
unul dintre voi este distras, să ia un ac şi să şi-l înfigă în 
mână o jumătate de centimetru. Când îl va durea rău, 
va începe să se gândească la mâna lui, şi distragerea va 
dispărea. Dacă îţi înfigi de zece ori acul în mână şi 
începe să curgă sânge, omul subconştient din tine va 
zice: „Nu merită să fiu distras”. Necazurile din ziua de 
astăzi sunt astfel de ace înfipte de natură în mintea 
noastră, în scopul de a reflecta bine, şi în inimi, ca să 
stea la locul potrivit. Aceste ace înfipte în voi vă împing 
să reflectați doar la lucruri importante. Astfel, mulți 


războinici s-au întors de la război cu mintea şi inima 
aşezate la locul potrivit. 

Timpul vizitei se apropie de sfârşit şi vă întreb dacă 
veți pleca sau veți rămâne. Celui care pleacă i-aş 
recomanda să petreacă un timp în altă parte, iar celui 
care rămâne îi voi da de lucru. Vă întrebaţi acum ce 
sarcini serioase vă vor fi încredințate. Două plăcute şi 
alta neplăcută. 

Acum, vă cer tuturor să fiți înţelepţi şi supuşi, 
înțelepciunea şi supunerea, precum şi elanul spre o 
puritate absolută dau sensul vieţii. Fără această puritate 
nu puteţi avansa nici măcar un pas. Întâi, trebuie să 
scoateţi din voi defectele. Nu vi le ascundeţi, nu ne 
forţaţi pe noi să le găsim. 

Aşadar, dacă vreţi să reuşiţi trebuie să fiți curajoşi şi 
hotărâți, ca să vedeţi care vă sunt defectele, fără marea 
înfumurare pe care o manifestaţi acum. Veţi cobori zece 
trepte! Toţi elevii care au defecte în minte, în inimă sau 
în corp le vor prezenta cu claritate. Cea mai grea este 
îndepărtarea acestor defecte. 

În America, un profesor foarte cunoscut în domeniul 
artei de a vorbi, Silva Nea, era foarte vizitat de oameni 
care îşi terminaseră studiile superioare în arta oratoriei 
şi a retoricii. După discuţia cu profesorul, toată lumea 
se simțea confuză, fiindcă le vorbea sincer, fără 
ceremonie. Arta de a vorbi a acestui om era de a le 
spune adevărul. Dacă ieşea cineva în fața lui ca să 
recite, îi zicea: 

- Coboară, coboară lângă mine. 

Apoi stăteau de vorbă. 

- Acum te înţeleg, poţi să urci la loc! 

Oratorul începea din nou. 

- Stai, stai, n-am înţeles, coboară, coboară! 


Nu recitaţi şi voi, ci spuneţi-mi un adevăr simplu 
fără să-l imaginaţi, un adevăr expus cu claritate, ca să 
fie bine înţeles. Aşadar, vom încerca să creăm 
simplitatea şi armonia în relaţiile noastre, între mine şi 
voi trebuie să fie relaţii simple şi fireşti. 

Feriţi-vă de relele imitații ale vieţii. Într-o regiune 
din America, trăia un episcop căruia îi plăcea să-şi țină 
capul puţin înclinat, în timp ce umărul îi era puţin 
ridicat. Toţi episcopii din regiune îl imitau. Astăzi, toate 
obiceiurile rele sunt cauzate de imitarea relelor obiceiuri 
ale unui anumit episcop. Folosesc „episcop” în sens 
figurat, căci tatăl este episcopul din casă şi mama e 
soţia lui. 

Primul lucru care vă este necesar este să vă 
dezvoltați bine imaginaţia, pentru ca lucrurile să vă fie 
expresive. Când vi se spune ceva, trebuie să vi-l puteţi 
imagina imediat. Nu puteţi să progresaţi în arta ocultă 
fără a avea imaginaţie. 

Să ştiţi că lumea e mare şi voi sunteţi singuri. Când 
vă simţiţi rău, imaginaţi-vă că vă aflați în mijlocul 
multor oameni. Dacă v-aţi săturat de oameni, imaginati- 
că sunteţi singuri. Nu vreau să aşteptaţi totul de la 
mine, feriți-vă de această iluzie. O să vă explic această 
lege divină în felul următor: când pui un bob de grâu în 
pământ, el trebuie să-şi activeze energia. Care sunt 
condiţiile acestei acțiuni? Lumina şi căldura, care vin de 
sus, dar şi umiditatea şi ploaia. Când are aceste condiţii, 
începe să încolțească. Şi eu folosesc față de voi legile 
ştiinţei oculte, căci şi voi aveţi toate condiţiile necesare 
ca să vă dezvoltați. Căldura şi lumina vin de la 
Dumnezeu, iar umiditatea este viaţa, şi nu ne rămâne 
decât să utilizăm aceste condiţii exterioare. Pământul e 
corpul nostru, în care e sădit bobul de grâu, adică 


sufletul nostru. Căldura este Iubirea, Lumina este 
Adevărul divin, iar înţelepciunea se produce graţie 
procesului de creştere. Este calea pe care se exprimă 
mişcările corecte ale corpului. 

Învățătura despre care vă vorbesc nu trebuie să fie 
comparată cu altele şi nici să se vorbească despre ea în 
afară. De ce? Atâta timp cât nu experimentați ce 
învăţaţi, cum să le povestiţi celorlalți? în Antichitate, un 
rege avea urechi de urs. Când erau chemaţi bărbierii să- 
l radă, la ieşirea din castel fiecăruia i se tăia capul, ca să 
nu spună că regele avea urechi de urs. Într-o zi, a fost 
chemat un bărbier pentru rege, dar, după ce şi-a făcut 
treaba, el a înţeles ce-l aştepta şi a început să-l roage pe 
rege să-i cruţe viaţa, făgăduind că nu va spune nimănui 
ce văzuse la castel. Regelui i s-a făcut milă şi l-a 
eliberat. Bărbierul, ca să fie sigur că nu va spune 
nimănui, a fugit departe de castel. A păstrat mult timp 
secretul, însă, într-o zi, s-a dus în pădure, a făcut o 
gaură în pământ şi a strigat tare în ea: „Regele are 
urechi de urs!”. Şi voi faceți la fel. 

Când elevul de la şcoala ocultă face o greşeală, cea 
mai mare pedeapsă este ca toţi cei din jurul lui să tacă 
şi astfel să-l demaşte. 

O altă regulă pentru elev: să fie sincer față de 
mintea şi sufletul lui, faţă de sine. 

Pentru data viitoare, aş vrea ca unul dintre voi să 
scrie ceva despre sistemul osos, despre schelet, altul, 
despre funcţiile inimii şi despre circulaţia sângelui, al 
treilea, ceva despre aparatul digestiv. 

Sofia, 19 februarie 1920 


Mama maiestuoasă 


Am citit temele scrise despre sistemul osos, inimă şi 
funcţionarea aparatului digestiv. 

Am fost trimişi pe Pământ nu ca invitaţi, ci ca 
lucrători. Nici Pământul nu-şi suportă invitaţii mai mult 
de trei zile. 'Toate necazurile de astăzi provin din faptul 
că vrem să fim invitați pe Pământ. Astfel, când vă 
vorbesc din punct de vedere ocult, dacă mă întrebaţi de 
unde provin necazurile din lume, o să vă răspund că 
provin din dorința voastră de a fi doar invitați pe 
Pământ. Pământul este un loc pentru cele mai 
importante lucrări. Pentru fiecare fiinţă, indiferent cât de 
mică, există un loc şi o muncă definită matematic pe 
care trebuie s-o facă. Astăzi, în lume, fiinţele superioare 
trăiesc pe spatele celor mai puţin elevate. 

V-am cerut intenţionat să-mi descrieţi sistemul 
osos, inima şi aparatul digestiv, căci voi, elevii care 
studiați ocultismul, n-aveţi nicio idee despre ce se 
petrece în acest moment în interiorul vostru. Fiecare 
dintre voi trebuie să-şi examineze organismul. Singurul 
lucru real pe care îl posedaţi în această lume este 
organismul vostru. Atâta timp cât nu vă examinaţi 
organismul, veţi fi isnoranţi şi n-o să puteţi înţelege 
natura. Mama noastră maiestuoasă, natura, pune mâna 
pe voi, vă impune toate regulile educaţiei, fără iertare. 

Vă vorbesc despre educaţie deoarece de acolo 
trebuie să începeţi - în natură se ascunde modul de 
educaţie. Ceea ce vedeţi a fi sălbatic în natură, ceea ce 
noi, oamenii din zilele noastre, credem că este o 
dizarmonie în lume, sunt în realitate acte dintre cele mai 
armonioase. Încă nu îndrăznesc să vă spun că natura 
trebuie să fie examinată cu partea ei opusă. Trebuie să 


începeţi şi voi să vă examinati viaţa cu partea ei opusă. 
De exemplu, bunătatea unui om depinde de latura lui 
rea, care stă în rădăcinile vieţii sale. În consecinţă, 
putem să determinăm matematic că bunătatea unui om 
este atât de mare pe cât de mare este latura lui rea din 
rădăcinile vieţii sale. Exclud înțelegerile voastre morale 
şi nu iau în calcul faptele voastre rele. Prin rău înţeleg 
acea materie care funcţionează contrar vieţii voastre. 

V-am cerut să examinaţi viața cu partea ei opusă. În 
prezent, mulți au dorința să se arate mai buni decât 
sunt sau mai răi decât sunt. Este o situaţie falsă şi 
natura nu admite o astfel de înşelătorie. 

Natura are două metode pe care le foloseşte: ori 
determinaţi lucrurile în mod matematic, în timpul lor 
exact, ori renunțaţi la a preciza timpul. Pentru a 
determina ora exactă a forțelor care funcţionează în noi, 
trebuie să ne dezvoltăm simţurile din organism ca să 
funcţioneze, adică să ne dezvoltăm sensibilitatea 
spirituală. Să luăm ideea de frig: ea prezintă un proces 
psihologic, motivele psihologice ale frigului. Cum să 
traducem frigul, emblema cui este? A urii. Aşadar, ura 
seamănă cu frigul. Faceţi analogie între frig şi ură. Ce 
produce frigul în organism? Strângerea. Adevărat, 
fiecare corp se strânge într-o anumită măsură la frig. 
Ura provoacă aceeaşi reacţie, face să se strângă omul. 
Opusul frigului este căldura. Manifestarea căldurii este 
Iubirea. Ce produce căldura? Lărgirea. Ce produce 
Iubirea? Tot lărgirea. În consecință, ocultiştii, care 
înţeleg legile, pot, graţie căldurii, să influenţeze ura şi, 
graţie frigului, Iubirea. Magii albi din şcoala ocultă albă 
folosesc căldura împotriva urii, în timp ce magii negri 
folosesc frigul pentru contracararea Iubirii. Magii albi 
folosesc căldura ca să întărească Iubirea, în timp ce 


magii negri folosesc frigul ca să întărească ura. Dacă mă 
întrebaţi de ce iarna e frig, vă voi răspunde că aceste 
două loji, cea Neagră şi cea Albă, funcţionează în natură. 
Şi, conform acestei legi, aceia dintre voi care au urmărit 
ce vreme era cu ocazia luptei dintre Puterile Centrale şi 
Antantă au observat rezultatul următor: când Puterile 
Centrale obțineau victoria era întotdeauna frig şi, când 
Antanta obținea victoria, era cald. Şi atunci, din punct 
de vedere pur ocult, tragem concluzia că şcoala ocultă 
Albă era de partea Antantei, în timp ce loja Neagră, de 
partea Puterilor Centrale. Dacă ele ştiau sau nu, asta e 
altă poveste. Făcând pace, Loja Neagră a schimbat 
tactica şi a început să acţioneze asupra Antantei, în 
timp ce Loja Albă a început să acţioneze asupra Puterilor 
Centrale, adică au schimbat rolurile. N-o să mă opresc 
asupra acestui subiect, doar l-am expus. Situaţia în care 
vă aflaţi într-un anumit moment, ţinând cont de una 
dintre idei, poate fi susţinută de Loja Albă sau de Loja 
Neagră. 

Astfel, dacă vreţi să vă educați, trebuie să 
determinaţi în primul rând de unde vin ideile pe care le 
aveţi şi care vă interesează. Trebuie să aveți în vedere că 
toate acţiunile şi ideile noastre pe Pământ ne determină 
viitorul. E posibil ca o idee prezentă să vă poată 
determina viaţa pentru o mie de ani. De aceea, aveţi în 
vedere că ceea ce faceţi acum faceţi pentru voi înşivă. 
Pot să treacă mii de ani, dar nu veți putea evita drumul 
vostru în direcția bună. 

Acum, doctrinele false ale Frăției Negre deformează 
versetele Sfintei Scripturi. Şi, când vor să vă acuze de un 
păcat, să deformeze ceva, citează imediat un verset care 
le convine. Fraţii negri, când vor să acuze pe cineva că a 
săvârşit un păcat, sunt foarte amabili cu el, îi propun 


găini, prăjituri până să-i pună laţul de gât. Îndată ce-o 
fac, îl împing înainte cu vârful suliței, fără să-i mai dea 
nici prăjituri, nici găini. Atunci începe aşa-zisul destin 
negru. Bulgarii spun: „Ce m-a legănat, m-a şi terminat”. 
Or, elevul care studiază ocultismul nu poate şi nu 
trebuie să judece astfel. Concepţiile lui trebuie să fie 
foarte clare, să nu fie supuse interpretărilor stupide şi 
credințelor din trecut. Elevul trebuie să verifice singur 
lucrurile în mod temeinic, în timp ce umbrele, lucrurile 
secundare vor veni de la sine. Fiecare trebuie să 
interpreteze corect legile, să ştie dacă este sau nu supus 
legilor, dacă crede sau nu în Dumnezeu. Nu înţeleg 
cuvântul „Dumnezeu” în sensul dat de voi, ci înţeleg 
legea ocultă în sensul de a avea credinţă în legea vie a 
naturii. Dar nu legea în sensul de „influenţă”, căci 
fiecare influență vă este clară, orice influență este 
rezultatul şi provine de la centrul viu şi rațional. Aşadar, 
când zicem că ceva are influență asupra noastră, 
aceasta se datorează ideii pe care o poartă fiecare 
influenţă. Când iau de mână o persoană şi o ajut să 
meargă, este rezultatul ideii din mine. În consecinţă, 
ideea voastră trebuie să fie bine determinată: aveţi sau 
nu credinţă. 

Cum determinăm credinţa? Când vine adevărata 
credinţă, vor veni şi îndoiala, şi dezacordul din viaţă. 
Acolo unde există dezacorduri, viaţa a început. Este un 
semn prin care se recunoaşte că a început viața 
adevărată a elevului. Dacă dezacordul lipseşte, sunteţi 
departe de adevăr, aceasta este o lege valabilă pe 
Pământ. Dar acest dezacord nu trebuie să-i facă să se 
poticnească pe cei care au voinţa de a se instrui. În 
conferința precedentă, când am spus că omul care nu 
este pregătit să urmeze învăţătura nu trebuie să intre în 


Şcoala Ocultă, am înţeles prin asta că nu trebuie să 
pună piciorul în şcoala Mamei voastre, căci ea o să-l 
arunce afară prin toate regulile artei. Puteţi să intrați 
doar cu toată supunerea sufletului, şi veţi vorbi încetişor 
şi cu tandrete. Orice intonaţie aspră a minţii sau a 
sufletului va atrage toate forțele opuse şi vă veţi poticni 
pe calea voastră. 

În Vechiul Testament stă scris: „Dumnezeu îi 
respinge pe semeţi şi îi binecuvântează cu harul Lui pe 
cei supuşi”. Prin „Dumnezeu” înţeleg Mama, Natura vie. 
Cum exprimă Mama această respingere? îşi apucă copiii 
semeţi cu trei degete, îi ridică, îi aruncă şi zice: „Mă 
cunoaşteţi, ştiţi ce pot să fac din voi, o să vă înfuriaţi? 
Pot să fac din om vietatea cea mai microscopică!”. Voi 
veţi replica: „Nu, omul nu se poate întoarce în evoluţia 
sa, ca să devină animal”. Nu-i adevărat, omul se poate 
întoarce în evoluţia lui şi după toate regulile acestei mari 
legi a Mamei. Creştinii zic: „Omul care s-a născut om 
rămâne veşnic om”. Da, dar, dacă nu respectă regulile 
Mamei, ea îl va întoarce şi va urma atunci o călătorie 
lungă de la o formă la alta şi trebuie să treacă milioane 
de ani ca să se purifice. Cu ocazia trecerii, va umple zece 
butoaie de lacrimi, nu le va uita niciodată. Când Hristos 
zice că va trimite pe cineva la un chin veşnic, spune că 
va trimite toţi episcopii, savanții, filosofii şi slujitorii lor 
să sufere, să-şi umple butoaiele cu lacrimi. Vor trece 
prin marele foc. Acesta nu este cel care e descris; e calm, 
are plăcerile lui, e un foc de purificare şi de supunere. 

Eu vă previn să vă feriți de cele trei degete ale 
Mamei voastre, Natura, căci e periculoasă! Şi când, în 
Biserica Ortodoxă, se face semnul crucii cu trei degete, 
asta înseamnă să te fereşti de cele trei degete ale Mamei. 
Felul aparte de a face semnul crucii în sens ocult este 


următorul: aminteşte-ţi cele trei degete ale Mamei tale în 
mintea, inima şi voinţa ta! Oamenii credincioşi spun că 
în acest gest se ascund Tatăl, Fiul şi Sfântul Duh. Poate 
să fie adevărat, dar trebuie să ştiţi că acestea sunt cele 
trei degete ale Mamei voastre, cele trei forţe raţionale 
care lucrează în ea. Şi ea este maiestuoasă, Mama 
voastră natura! Şi voi, cărora vă place să faceţi zgomot, 
trebuie să ştiţi că pot să mă plâng de voi la Mama 
voastră şi să-i spun să vă apuce cu cele trei degete ale 
sale. Aşadar, toţi trebuie să aveţi grijă. Ea o să vă 
întrebe: „Pentru care motiv te-am trimis, ca să studiezi, 
sau să filosofezi, să slujeşti, sau să dai ordine?”. 

Hristos a înţeles această lege pe când era elev la 
Marea Şcoală Ocultă. Scriptura spune că, atunci când s- 
a pomenit cu faţă omenească, s-a supus. Ca să câştige 
harul acestei Mame divine, era pregătit să suporte toate 
suferinţele. În ocultism, Tatăl este cunoscut ca fiind 
Mama. El este Iubire, dar nu în felul în care concepeţi 
această Mamă-lubire. Nici măcar să nu vă gândiţi să 
comparaţi această Mamă Divină cu iubirea pe care o 
cunoaşteţi. Nu există analogie pentru această noţiune. O 
numesc Mama Divină nu în sensul că L-a născut pe 
Dumnezeu. Şcoala ocultă înțelege Mama Divină ca 
reprezentare a tot ce este viu în lume. 

Să ne întoarcem, căci sunt lucruri cam îndepărtate, 
care pot să vă stârnească teama şi tulburarea. Nu asta 
urmăresc, căci teama este un sentiment, iar în om au 
fost descoperite până acum patru calităţi. Dacă toată 
viața voastră este doar teamă, nu înţelegeţi viaţa. Teama 
trebuie doar să prevină omul, trebuie să vă amintească 
tot ce ați învăţat, dacă aţi înţeles bine şi dacă aţi 
acţionat bine. Astfel, teama este utilă ca să arate că aveți 
responsabilități. După aceea vine sentimentul de 


conştienţă, ca să spună: „Ai făcut-o după toate regulile 
legii divine”. 

Acum, primul lucru care vi se cere este să admiteţi 
ca regulă citatul: „Dacă nu sunteţi precum copiii, nu veţi 
putea intra în împărăţia lui Dumnezeu”. Traduc: dacă 
nu sunteţi asemenea copiilor, nu veţi putea intra în nicio 
şcoală ocultă, în nicio ramură a acestei mari şcoli 
raționale. 

A doua regulă este: elevul din şcoala ocultă trebuie 
să înveţe să păstreze tăcere, ca să poată reflecta. 
Gândirea trebuie să-i fie bine formată, nu trebuie să fie 
dispersată, nu trebuie să aibă gânduri contradictorii sau 
îndoieli. O persoană spune: „Gândesc”. Da, dar ce? Dacă 
observați fețele oamenilor din prezent, veţi vedea că ei 
nu reflectează, ci se scarpină. Gândirea filosofică din 
zilele noastre este doar o scărpinare şi scheletele şi 
oasele arată la ce nivel a ajuns gândirea lor. 

Primul lucru care vă aşteaptă este să restabiliți 
gândirea corectă. Veţi întreba: „Cum să ştim care e 
gândirea corectă?”. Aceasta poate fi dovedită. Este o lege 
care există de la începutul timpurilor: puterea sufletului 
de a gândi corect. Aşadar, deoarece sufletul poate să 
gândească întotdeauna bine, n-o voi dovedi, fiecare 
poate pune la încercare asta. Care ar fi primul rezultat 
al acestei gândiri corecte? Când ajungeţi la stadiul de a 
pune la încercare această gândire corectă în voi, toate 
reflecţiile rele vă vor părăsi, în mintea voastră se va 
aprinde o lumină şi veţi începe să vă acomodaţi cu toată 
lumea. Veţi putea să înţelegeţi relaţiile dintre cauze şi 
consecinţe şi de ce sunteţi aşa cum sunteţi, şi nu altfel. 
Scriptura spune: „Pământul să tacă, Dumnezeu să 
vorbească”. Tăcerea este prima regulă din fiecare şcoală: 


când elevii merg la şcoală, profesorul intră după ei şi toţi 
elevii tac, ca să vorbească profesorul. 

De aceea, când această Mamă divină începe să 
vorbească, toată lumea trebuie să tacă. Uneori, ne 
forțează să tăcem. Ne trimite o mare nenorocire şi ne 
spune: „Taci!”. Atunci, tu zici: „Nu sunt dispus să 
vorbesc”. Şi începi să reflectezi. Te gândeşti şi spui: 
„Viaţa n-are sens”. În acea tăcere ai auzit glasul Mamei 
tale, care vine din străfundurile sufletului. Acea voce 
este calmă şi-ţi va vorbi încet şi cu tandreţe, aşa cum 
nicio voce nu ţi-a mai vorbit vreodată. Dar când îţi va 
vorbi acea voce? După ce omul a trecut prin toate 
suferințele şi a umplut zece butoaie cu lacrimi. Când vei 
auzi acea voce, să ştii că pe Pământ este numai iubire, 
afecțiune etc. Acea voce produce în om o schimbare 
magică instantanee. E posibil să fii omul cel mai 
nefericit, cel mai rănit de pe Pământ, e posibil să fi fost 
la un pas de moarte, dar, dacă ai auzit acea voce 
vorbindu-ţi, în tine se trezeşte pe dată „alimentarea”. Voi 
căutaţi secretul, adevărul vieţii oarecum în altă parte şi 
ziceţi: „învaţă-ne cum să-l găsim!” învăţaţi să înţelegeţi 
singuri şi să găsiţi acel secret în interiorul vostru. 
Uneori, fără să ştiţi de ce, puneţi mâna pe fruntea unui 
copil care plânge. De ce-o faceţi? Câţi savanți şi filosofi 
din Bulgaria cunosc motivul acestui gest? O să vi-l spun 
eu. Când puneţi mâna dreaptă pe partea superioară a 
frunţii, inspirați unul dintre cele mai nobile sentimente. 
În acea parte a capului se găsesc mulți centri, dar 
atingeţi în principal harul, Iubirea divină. Şi, dacă cel 
care îşi aşază mâna pe fruntea voastră are har, veți simți 
imediat plăcere. Mama care pune mâna pe capul 
copilului îi vorbeşte minţii lui: „Natura Mamă, care mi-a 
încredinţat creşterea ta, te iubeşte, şi iubirea ei nu se 


schimbă niciodată”. Şi acea mamă, care pune mâna pe 
fruntea copilului, este un fel de mamă vitregă, care se 
ocupă de el. Aşadar, când vă neliniştiţi uneori, puneţi-vă 
mâna pe frunte, sau s-o facă altcineva, concentraţi-vă 
mintea asupra acelui loc şi, când vă chemaţi Mama 
maiestuoasă, totul va trece. Este un gest frumos. 
Trebuie să ştiţi sensul acestui gest; este vorba de 
metodele noi de educaţie. Fiecare gest din natură este 
bine determinat şi, din acest punct de vedere, toţi 
oamenii pot să fie răi sau buni. Dacă vă plânge copilul şi 
îl luaţi de mână, îl aduceţi lângă gura voastră şi suflați 
spre el, răul copilului va trece. Dar, dacă în astfel de 
cazuri strângeţi buza de jos şi o împingeţi în faţă, ați 
făcut deja ceva rău. Fiecare gest incorect din partea 
voastră, cu mâna sau cu gura, murdăreşte mintea. Şi 
gesturile au influenţă. lată de ce fiecare gest al mâinii, al 
ochilor trebuie să fie bine definit şi trebuie să fie făcut 
după toate regulile divine. 

Oamenii foarte instruiți din zilele noastre seamănă 
cu acei copii care încep să scrie pentru prima oară luând 
creionul şi mâzgălind pe hârtie. Acel copil mâzgăleşte 
hârtia şi-i zice mamei sale: „Mama, priveşte ce-am 
scris!”. Dar ce-a scris el nu conţine nicio idee divină, n- 
are niciun sens. Tot aşa şi ziarele din zilele noastre, care 
scriu numai prostii. Tot aşa într-o şedinţă de spiritism, 
când mediumul scrie ceva pe hârtie ca să obţină la 
sfârşit litere. Mulţi dintre creştinii din zilele noastre, ale 
căror minte şi inimă seamănă cu aceste scrieri 
copilăreşti, scriu, dar nu se întâmplă nimic. 

Aşadar, începeţi prin a face semne, apoi cerculeţe şi 
la urmă litere. Învăţaţi să vă opriţi şi să vă observați 
acţiunile, astfel încât, atunci când faceţi un simplu gest 
cu mâinile, ochii sau gura, să fiți mulţumiţi. Fiţi atenţi 


în acţiunile voastre, dar să nu vă fie teamă. Deseori, unii 
poeţi, vorbind, îşi mişcă şi capul. Acest gest îl explic în 
felul următor: „Măcar să cadă perele astea putrede!” Voi 
spuneţi despre ei: „în ideile pe care le au se ascunde 
ceva important; ca poeţi, vor scrie ceva”. Nu vor scrie 
nimic. Astfel, aveţi grijă ca gesturile voastre să fie 
armonioase. 

E posibil ca uneori să doriţi să faceţi mai bun pe 
cineva. În şcoala ocultă, nu îi este permis nimănui să 
vrea să facă mai bun pe cineva, aceasta este o insultă. 
Cel care îl face mai bun pe altul şi cel care se lasă să fie 
făcut mai bun săvârşesc amândoi o crimă. Credeţi că 
roata aceea care se învârteşte în fabrică nu are o 
mişcare bine determinată? Credeţi că trebuie închisă 
acea canalizare prin care trece apa murdară? Nu, căci 
veţi aduce o mare nenorocire oamenilor, dacă o veţi face. 
Acel om care se supără reprezintă un canal; de aceea, 
lăsaţi să treacă toată apa impură prin el, nu-l opriţi. 

Aşadar, elevul raţional trebuie să înţeleagă bine 
motivele şi consecinţele fiecărui lucru şi să ştie că viața 
este definită într-un mod raţional, în ea nu există nicio 
excepţie, niciun hazard, totul este prevăzut, chiar şi cele 
mai mici detalii. Asta nu înseamnă limitarea voinţei 
omeneşti, căci la nivelul la care vă aflaţi nu aveţi nicio 
voinţă. Vă spun adevărul. Consider că doar omul care 
poate să depăşească insulta şi să ierte are cu adevărat 
voință. Cel căruia i se ia toată bogăţia şi ştie să uite are 
voinţă. Omul care îi vine în ajutor celui care a căzut, 
chiar dacă are de lucru, are treabă, posedă o mare 
voinţă. A-i ordona unuia şi altuia nu înseamnă să ai 
voință. Voința începe cu păcatul. Dacă înţelegeţi aşa 
problema, se va aprinde o scânteie în mintea voastră. 


Faceţi o incercare, pentru ca Mama voastră să vă 
poată vorbi. Dacă ţineţi mult la ideile voastre de astăzi, 
Mama voastră n-o să vi se adreseze, nici în mii de ani, ci 
doar o să vă apuce cu trei degete. Zicând că Mama o să 
vă apuce cu trei degete, nu am în vedere viaţa voastră 
personală, ci înfăţişez, în principiu, care sunt legile. 
Aceste legi au o excepţie, nu sunt complet mecanice. 
Deci, zicând că Mama voastră o să vă ţină cu trei degete, 
spun că asta se va întâmpla atâta timp cât vă veţi 
opune. Dar, în momentul în care vă veţi schimba, şi ea 
îşi va schimba comportamentul față de voi. Nicio 
filosofie, nicio logică nu este în măsură să schimbe 
natura. Dar, în momentul în care simţiţi în voi înşivă o 
penitenţă, atunci când nu urmaţi calea cea bună, Mama 
voastră va avea imediat alt comportament. Când va fi 
bine-dispusă fată de voi, veţi simţi pe loc plăcere, 
uşurare. Ca să ajungeţi aici, veţi lupta în acest timp şi 
orice persoană care vă va aţine calea va fi rea. 

Natura nu regretă că există copii răi, e mulţumită, 
căci fac treabă bună. Ea îşi pune copiii la locul potrivit. 
Când obosesc, ei zic: „Mamă, am învăţat această artă”. 
Mama răspunde: „Bine, vă voi arăta alt domeniu”. Văd 
că sunteţi obosiţi de viaţă şi ziceţi că n-are sens. Tot ce 
ați învăţat până în prezent nu vă este suficient şi 
credinţele pe care le aveţi nu sunt pozitive. Dacă aţi fi 
torturați pentru credința pe care o aveţi, câţi dintre voi 
aţi fi gata să vă sacrificați, să muriţi pentru ea? Veţi 
replica: „Trebuie să ne gândim un moment, şi apoi să 
răspundem că suntem gata să ne sacrificăm”. 

Acum, mă voi întoarce la ideea gesturilor frumoase 
şi vă voi da două exemple. E o zi frumoasă, soarele 
străluceşte, o stâncă mare stă cu faţa spre sud şi la est 
se vede un izvor pur, din care iese un râuleţ care curge 


tot spre est. Acum vă prezint aceeaşi imagine, dar 
opusă: o stâncă mare cu faţa spre nord, la vest curge un 
izvor pur. Dacă vizitaţi astfel de locuri, în mintea voastră 
vor curge două idei diferite. Observaţi cine sunt oamenii 
care locuiesc pe versanţii dinspre nord, unde râurile 
curg spre vest, şi cine sunt oamenii care locuiesc pe 
versanţii dinspre sud, ale căror râuri curg spre est. 
Faceţi o comparaţie între unii şi ceilalţi, aceasta va fi 
sarcina voastră. Această temă poate fi făcută de unii 
dintre voi într-o săptămână, de alţii, într-o lună, iar de 
alții, într-un an. 

De aceea, în cadrul educaţiei, trebuie să utilizăm 
natura, căci, în diferitele forme pe care le-a creat, se 
găseşte o mare idee fundamentală, care poate să 
transforme dispoziţia minţii, a inimii, a voinţei. Vă voi 
explica de ce trebuie să fiți atenţi la nori, să intraţi în 
legătură cu ei şi să nu credeţi că sunt morţi, ci să ştiţi că 
sunt întotdeauna vii. Uneori, pe cer se formează mari 
munţi de nori, spre nord sau spre sud; observați aceşti 
nori vii în spaţiu, gândiţi-vă de ce unii sunt la nord şi 
alţii, la sud. Oamenii din zilele noastre sunt obosiţi, 
mici, căci nu observă cerul, ci sunt interesaţi permanent 
de pământ, de ce au creat ei singuri, iar asta e ceva atât 
de mic! Dacă oamenii ar ieşi din casă pentru a observa 
cerul, norii şi stelele, dispoziţia li s-ar schimba şi ar fi 
mai generoşi decât acum. 

Pe vremuri, oamenii îşi făcuseră idoli la care se 
închinau, iar ăsta stârneşte astăzi râsul. Totuşi, oamenii 
din zilele noastre şi-au construit case, au ogoare, se 
bucură de ele, căci au cu ce să se hrănească. Nu este 
asta idolatrie? Să nu aveţi niciodată în minte ideea că 
locuinţa, ogorul sau via pot să vă hrănească. Nu trageţi 
nicio speranță în privința asta. Dacă credeţi aşa, nu 


sunteţi pe drumul cel bun. Vin în faţa voastră ca în faţa 
unor elevi din şcoala ocultă. Veţi respinge aceste case pe 
care le aveţi în minte şi le veţi considera un simplu 
exercițiu. În America sunt case de douăzeci, de treizeci 
de etaje. Eu spun că ceea ce avem nu sunt case, ci 
închisori dintre cele mai oribile, cimitire. Există locuinţe 
în care razele soarelui n-au intrat niciodată. Asta nu e 
cultură, nu vă extaziaţi de aceste mari edificii. Eu aş fi 
preferat să trăiesc într-o casă bulgară din afara oraşului, 
în loc să trăiesc într-un edificiu de douăzeci de etaje, 
care costă milioane, chiar dacă sunt lipsit de confort. Voi 
face o analogie. Un scriitor descrie casele unui oraş, 
descrie drumurile, ordinea care domneşte în el, iar voi 
citiți şi spuneţi: „De ce toate astea nu m-au 
impresionat?”. Pentru că nu e nimic nou. Dacă acest 
autor ar dezvolta acţiunea în natură, i-ar descrie 
acesteia acţiunile, atunci s-ar vedea efectul. Un autor 
descrie iubirea dintre două persoane: una e pe scenă, 
cealaltă e în lojă. Nu, sunt actele cele mai denaturate. 
Ca ocultişti, nu vă pierdeţi vremea cu aceste romane, 
citiți doar ce poartă un ideal. Dacă unul dintre voi 
începe să scrie, să nu fie ca acei autori. Vedeţi felul de a 
scrie al psalmistului în cântecele lui! El zice: „El este ca 
un pom sădit lângă un izvor de apă, care îşi dă rodul la 
vremea lui şi ale cărui frunze nu se veştejesc” (Psalmi 1, 
3). El compară toţi oamenii cu arborii, cu munţii, cu 
râurile, cu izvoarele, iar lumea, cu marea etc. Toate 
acestea au o semnificaţie. În aceste descrieri, psalm- 
istul, fiind ocultist, a pus adevărate idei divine, care 
conduc lumea. Interpreţii au înţeles greşit aceste forme, 
drept care oamenii de astăzi nu sunt în stare să 
gândească corect. 


Acum, aveţi de rezolvat o problemă: să vă întoarceţi 
cu cel puţin opt mii de ani în urmă, în faţa porţii raiului, 
ca să vă arăt calea cea rea pe care aţi apucat. Când 
oamenii au ieşit din rai, aveau în față două căi şi au ales 
una. Întreaga omenire a apucat pe calea greşită şi 
oamenii ziceau: „Am fost obligaţi la asta!”. Nu, exista şi o 
altă cale, şi ea era cea corectă, calea îngustă. Printr-o 
cale îngustă se înțelege acea cale maiestuoasă a naturii 
vii şi trebuie să păşim pe ea. Nu vă puteţi întoarce pe 
drumul pe care aţi ieşit, dar eu vă voi arăta cum să 
mergeţi pe drumul opus, drumul îngust. Când veţi 
ajunge la acel loc al începutului, vă voi arăta calea de 
urmat, pentru direcţia nouă a evoluţiei voastre. 

Gândiţi-vă: „Unde eram acum o sută de ani?” Opriţi- 
vă, apoi gândiţi-vă unde eraţi acum o mie de ani, acum 
două mii de ani, acum trei mii de ani, patru, cinci, şase, 
şapte şi opt mii de ani. Străbateţi mental un astfel de 
traseu şi opriţi-vă la fiecare situaţie. Nu veţi face nimic 
excepţional, dar, întorcându-vă cu mintea pe acel drum, 
veți împlini această lege. Şi, când veţi ajunge la locul în 
care vă găseaţi acum opt mii de ani, reţineţi starea pe 
care o aveaţi, ca şi gândul care vă vine după ce veţi 
reveni la situaţia prezentă. Dacă mintea voastră nu are 
niciun gând sau nu trăiţi nicio stare, să nu vă chinuie 
asta, continuaţi să vă deplasaţi înapoi pe drum. Eu vă 
voi arăta treptat relaţiile matematice prin care veţi putea 
lucra. Exerciţiile pe care vi le dau sunt dintre cele mai 
uşoare. 

Întrebarea din mintea voastră este: Cum te poţi 
întoarce cu opt mii de ani în urmă, cum poţi face asta? 
Să luăm exemplul copilaşului. Când se ridică pe 
picioare, are vreo idee cum să meargă? Nu, îşi urmează 
instinctul: se ridică, cade, se ridică iar, cade iar etc. Tot 


aşa, mintea voastră seamănă cu un animal cu patru 
picioare. Oamenii inteligenţi au patru picioare: se ridică, 
cad, se ridică şi spun: „Nu putem să judecăm, bine”. Nu, 
o să cădem, o să ne ridicăm, o să facem o reverență cât 
stăm pe cele două picioare şi o să începem să reflectăm. 
Astfel, rețineți că mintea voastră nu e omenească, are 
patru picioare, dar nu trebuie să vă ofensaţi. Dacă 
mintea ne-ar fi fost omenească, viața noastră ar fi fost 
altfel făcută şi n-am fi fost în situaţia în care ne aflăm 
acum. Fiecare poate să găsească dovezi că mintea 
noastră nu este instruită. Puteţi găsi două persoane 
aflate la acelaşi nivel, într-o casă care trăieşte în Iubire? 
Foarte rar, şi asta când sunt sănătoase. Nu din lipsa 
dorinţei de viaţă, ci pentru că avem ceva deformat în noi. 
Întorcându-ne în starea noastră iniţială, ne vom elibera 
imediat. Atunci, ne vom afla în situaţia unui om care s-a 
vindecat cu apă şi cu băi de soare - transpiră, 
respingând toate impurităţile, după care are o senzaţie 
de nou-născut. 

lată de ce trebuie întâi să vă eliberaţi de aceste 
impurități care s-au adunat în voi de ani întregi, ca să 
rămână doar sângele pur, adică gândirea pură a lui 
Dumnezeu şi inima pură a lui Dumnezeu. Apoi, vă 
aşteaptă acelaşi lucru ca pe omul care cântărea o sută 
douăzeci de kilograme, şi apoi s-a îmbolnăvit de tifos şi a 
ajuns slab ca un ţâr. Acelaşi lucru se va întâmpla cu voi, 
veţi respinge anumite lucruri care nu sunt utile şi veţi 
simţi că deveniți mai stupizi. Nimic nu va merge bine 
atâta timp cât nu deveniți mai stupizi. Când veţi ajunge 
complet goliți, viața divină va veni din alt loc ca să vă 
umple. 

Nu vi se cere un mare eroism, ci doar credinţă şi 
supunere ca să puteţi face această mică încercare. Îmi 


veţi cita versete, şi asta este conform cu voinţa lui 
Dumnezeu. Orice faptă bună este în conformitate cu 
voința divină. Orice idee bună, orice faptă bună, cât de 
mică, este în conformitate cu voinţa divină. Să ştiţi că 
fiecare faptă bună dă un rezultat bun şi va putea să se 
realizeze, dar asta cere timp. De aceea, cea mai mică 
dorință, cel mai mic elan, într-un anumit timp, va 
produce un rezultat bun. Fiecare idee bună şi fiecare 
dorință bună este inspirată de elanul Mamei voastre 
divine, care vrea să vă ridice la nivelul la care se află ea. 

Acum, între voi există o mică dizarmonie. Voi 
verifica să văd dacă motivul se află la voi sau la mine. O 
să vă faceţi exerciţiile voastre şi eu mi le voi face pe ale 
mele şi, când le vom sfârşi, ne vom regăsi în punctele 
comune. Aveţi credinţă şi nu ezitaţi. 

Ca regulă, veţi prevedea lucrul următor: vi se cere 
credinţa în voi, în sufletul vostru rațional, astfel încât să 
rămână liber să gândească şi să înţeleagă tot ce a făcut 
Dumnezeu. Astfel încât sufletul să vă fie treaz, astfel 
încât să vă puteţi alimenta cu bunurile divine din lume. 
Astfel, printre toate regulile, puneţi în primul rând 
Credinţa. 

Sofia, 26 februarie 1920 


Credinţa 


Care este ideea principală a ultimei reuniuni? 

Replică: Ultima reuniune de vineri consta în a învăța 
să păstrăm tăcerea, să fim precum copiii, să dezvoltăm 
compasiunea, să lucrăm asupra minţii, asupra virtuților, 
asupra dezvoltării simţurilor şi să organizăm Rusaliile. 

De Rusalii, fiecare trebuie să aplice legea abnegaţiei 
de sine. Cel care acceptă Duhul Sfânt trebuie să 
împlinească voinţa lui Dumnezeu, nu să se comporte 
cum îi trece prin minte. De altfel, chiar şi acum faceți 
doar voinţa voastră, dar slujiţi o voinţă străină, care se 
află în interiorul vostru. 

Veţi încerca să creşteţi credinţa în voi. Există un 
verset care spune că fără credință nu se poate împlini 
voinţa lui Dumnezeu, dar credinţa ne este necesară ca 
să facem lucruri minunate. Aţi făcut exerciţii asupra 
credinței voastre, şi ce exerciţii au fost? Ca să vă 
dezvoltați credinţa, i se cere fiecăruia să instaleze în el 
pacea interioară. Omul trebuie să se integreze în viaţa de 
astăzi, în condiţiile în care trăieşte, ca să înceapă să se 
formeze de la nivelul la care se află acum. De exemplu, 
câţi dintre voi au avut curajul să se urce în aeroplan? 
Puţini sunt cei care vor avea curajul s-o facă, fiindcă 
asta cere eroism. Şi câte încercări ar putea să vă vină în 
această lume? Dacă un om poate să urce sus cu 
aeroplanul, atunci îşi va întări voinţa. 

Veţi considera credinţa ca pe rădăcinile unei plante, 
pe care o plantați în pământ şi care stă acolo graţie 
rădăcinilor. În virtutea aceleiaşi legi, omul este ataşat de 
Dumnezeu grație credinţei. Când vă prindeţi tare, şi 
Dumnezeu vă ţine tare. Prin toate veacurile şi toate 
încercările, oamenii care au avut credinţă în Dumnezeu 


n-au fost niciodată înşelați. Totuşi, mulți oameni, cu 
toate că au avut o mare credință, au suportat mari 
suferințe, fiindcă ele au fost necesare dezvoltării lor. 
Având credinţă, suferinţele lor au avut un sens. Toţi aţi 
avut experienţe legate de credinţă, de aceea nu veţi 
căuta o alta, ci o veţi dezvolta pe cea pe care o aveţi, ca 
să puteţi trece într-o fază nouă. Să zicem că aveţi o 
barcă pe care vreţi s-o trageţi pe uscat. Un om trage, 
trage, dar nu reuşeşte singur şi-şi pierde credinţa. Vine 
încă unul, trag amândoi şi nu reuşesc, vine al treilea, al 
patrulea, şi tot nu reuşesc. Se adună până la urmă zece 
persoane şi o trag pe uscat. Au credinţa că e nevoie de 
zece persoane ca s-o scoată din apă. Aşa că veţi pune în 
practică aceeaşi lege: dacă una nu este de ajuns ca să 
facă o treabă, adunaţi două, trei, patru, până la zece 
persoane, pentru reuşită. Aceasta este legea credinţei: 
când toţi se unesc, începe să funcţioneze legea divină. 
Slăbiciunea creştinilor se explică prin faptul că ei se 
dezbină şi, când unul nu este de ajuns ca să facă o 
treabă, îşi pierde credinţa şi gândeşte că cei mai mulţi 
dintre oameni nu pot nici ei s-o facă. Nu, trebuie să vă 
uniți zece, douăzeci, treizeci de persoane, şi această 
forţă comună va reuşi. Numai acţionând astfel veţi avea 
un rezultat bun. E nevoie de voinţă şi iar de voinţă! 

Ca să reuşiţi să păstraţi tăcerea, trebuie să vă 
dezvoltați bunăvoința. Binele care se ascunde în voi 
trebuie să fie dezvoltat într-un fel sau altul. Fiecare om 
are propriile metode de lucru. 

Situaţia prezentă a oamenilor este asemănătoare cu 
cea a funcţionarilor care îşi aşteaptă o lună salariul. 
Dar, dacă aceşti funcţionari sunt concediaţi, ce vor face? 
Deci credința este acea stare, acea forță dinlăuntrul 
sufletului care îi permite omului să se adapteze, adică să 


nu fie, la fiecare pas, surprins de condiţii. Trebuie să 
reflectaţi, să distrugeţi acea atmosferă densă din voi. 
Reflectaţi permanent atâta timp cât simţiţi că aveţi o 
forță diminuată. 

Celor care fac gimnastică le cresc muşchii şi apoi 
pot să ducă greutăţi mari. E un proces care ia amploare 
treptat. Credinţa unui copil şi credinţa unui sfânt sunt 
diferite: credinţa copilului se dezvoltă într-un domeniu şi 
cea a sfântului, în altul. Şi îngerii au credinţă, dar e 
mult diferită. Credinţa conţine o lege importantă, care 
nu cunoaşte excepţii. Dacă, uneori, nu există rezultate, 
motivul este încălcarea acestei legi. Dacă unul dintre voi 
iartă şi nu primeşte nimic, înseamnă că n-a cerut în 
mod potrivit. Cel ce se îndoieşte nu va primi ce cere. 
Primul lucru privitor la credinţă este să n-ai nicio 
îndoială. 

Deoarece până în prezent n-aţi făcut decât să 
vorbiţi, lucrul cel mai inteligent este să vă adunaţi vineri 
şi să păstraţi tăcerea o jumătate de oră. Încercaţi să 
faceţi ce vi se spune duminică sau joi. Dacă vreuna 
dintre aceste reguli nu este pusă în practică, se va 
produce mult material fără să fie aplicat. Acelaşi lucru 
se întâmplă în şcoli, când profesorul le dă multe lecţii 
elevilor: elevii nu reuşesc să înţeleagă tot, memoria lor e 
înțesată şi astfel devin şi mai stupizi. Se vorbeşte despre 
voinţă, intuiție, credinţă şi alte lucruri, şi nu ştiţi ce să 
alegeţi. Începeţi prin a medita asupra credinţei. 

Aşadar, când vă adunaţi, tăceţi, meditaţi atâta timp 
cât simţiţi că în voi se aşterne armonia. Aceasta 
dovedeşte că în voi se adună armonia. Dar, pentru 
aceasta, se cere muncă. Faceţi exerciţii o duminică, 
două, trei - continuaţi să exersaţi aici şi afară. 


Pentru această vineri, aveţi întrebări, un subiect 
precis despre care să discutăm? 

Replică: Ca să avem o unitate, o armonie între noi, ca 
să putem lucra, ne vom împărţi în grupe. 

Aceste grupe au început să lucreze? 

Replică: Câteva. 

Din aceste grupe pot să facă parte două-trei surori 
care să realizeze treabă pentru zece persoane. Uneori, 
două persoane sunt de ajuns ca să facă o treabă pentru 
treizeci de persoane, nu depinde de cantitate. 

E nevoie de credință ca să se poată stabili o stare 
calmă a minţii; trebuie să fii sigur că nu te îndoieşti ca 
să-ţi domini fiinţa şi, în timpul tăcerii, să poţi suporta 
totul. Există metode pentru aceste lucruri; totuşi, sunt 
atâtea iluzii care vă tentează, încât nu vă mai rămâne 
timp liber. Dar, pe de altă parte, e mai bine pentru voi, 
altfel nu veţi şti să vă umpleţi timpul. Acolo unde v-a 
aşezat Dumnezeu este cel mai bun loc pentru voi. V-a 
pregătit bine munca, cu condiţia să ştiţi s-o faceţi. De 
exemplu, dacă fiecare dintre voi îşi stabileşte ca scop să 
aducă armonie prietenilor care nu trăiesc cum trebuie, 
să le vorbească despre lucruri sublime, despre 
Dumnezeu, lăsând la o parte problemele personale, câte 
lucruri n-ar putea să facă! Dacă aşteptaţi ca lumea să se 
aranjeze singură, nu va putea s-o facă nici în zece mii de 
ani. Dacă nu vă apucaţi de treabă, nu veţi putea deveni 
mai buni decât sunteţi. Viteza dezvoltării voastre 
depinde de voinţa proprie. Binele pe care îl veţi avea 
depinde de puterea voinţei voastre. Un om poate fi 
recunoscut dându-i o sută de leva şi urmărind felul în 
care va cheltui banii: dacă-i risipeşte ca să bea, atunci, 
dacă mâine îi veţi da o mie de leva, va face la fel. Credeţi 
că o albină, dacă ar avea puterea să vă facă altceva 


decât să vă înțepe cu acul, n-ar face-o? Adevărul nu 
constă în ceea ce posedațţi, ci în ştiinţa de a-l utiliza. 
Dacă Dumnezeu vă dăruieşte talentul cu care abateţi o 
mie de persoane de pe calea cea bună şi le trimiteţi în 
prăpastie, întreb: de ce mai aveţi acest talent? Acelaşi 
lucru îl fac savanții din zilele noastre, care caută diferite 
modalități ca să omoare oamenii. Ce rost are această 
Ştiinţă? Cunoştinţele voastre trebuie să fie utilizate 
pentru binele omenirii. 

Vă spun ce puteţi face. Să admitem că sunteţi cheia 
unei instalaţii - munca asta v-a fixat-o Dumnezeu. O să 
ziceţi: „Ce depinde de mine?”. Multe! Când vă învârtiţi, 
începe să strălucească peste tot. Dacă sunteţi o cheie, 
depinde de voi dacă un om va face sau nu o crimă. Dacă 
vă învârtiţi şi-l luminaţi, va avea posibilitatea să vadă 
clar şi va comite crima; dacă nu vă învârtiţi, nu va vedea 
nimic în întuneric şi crima nu va fi comisă. Oamenii 
buni sunt chei. Unii spun: „Să ne rugăm pentru oamenii 
răi!” Nu aveţi de ce, ţineţi în mână cheia şi, în funcţie de 
nevoie, veţi deschide sau veţi închide. Odată, Ilie l-a 
rugat pe Dumnezeu să plouă, căci trecuseră deja trei ani 
de când Dumnezeu închisese cerul şi nu mai permitea 
să plouă. Această problemă trebuie înțeleasă astfel: 
fiecare trebuie să ştie că reprezintă o cheie şi că poate să 
facă multe lucruri. Dacă va fi devotat postului, va fi 
foarte util. Dar, dacă lasă cheia la întâmplare şi zice: 
„învârtiţi această cheie cum doriți”, întâi vor venii copiii, 
care o vor învârti într-o parte, apoi în alta până se va 
rupe. Când oamenii se lasă conduşi de copii, pierd toată 
puterea. Unele persoane în vârstă, privind cum merg 
lucrurile, zic: „Pe oamenii de azi îi conduc copiii”. Aşa fac 
multe mame, care dau tot ce le cer copiii, nu se opun ca 
ei să ia cheile şi să le ţină în mâna lor. Nu, mama 


trebuie să învârtească cheia şi să-i spună copilului: 
„Când ţi-e foame, te voi hrăni, când ţi-e sete, o să-ţi dau 
apă, când eşti gol, o să te îmbrac, când vei fi lipsit de 
cunoştinţe, te voi educa, dar, dacă nu vrei să înveţi, să 
scrii sau să mănânci, o să-ţi trag o palmă!”. În realitate, 
aşa se întâmplă cu toată lumea: un om nemulțumit de 
una sau de alta bombăne, se plânge, de aceea 
Dumnezeu îi trimite un necaz, îl supune unei educaţii 
divine, îi dă o palmă! Aşadar, când Dumnezeu ne 
hrăneşte, vom mânca, când ne dă să bem, vom bea, 
când ne instruieşte, vom studia, şi astfel vom evita 
inconvenientele în viaţă. 

Unde e ascunsă cheia din voi? Cheia se află în 
cunoaştere. Cum a făcut Ilie ca să închidă cerul, ce a 
făcut ca să-l deschidă? S-a rugat, şi s-a deschis. Trebuie 
să aveţi credinţă şi cunoaştere. Dacă omul este ignorant, 
cum se va ruga? Rugăciunea cere cunoaştere. Şi aveţi de 
ce vă ruga: ca să fiți inteligenţi, buni, cinstiţi şi drepţi. 
Adunaţi-vă să meditaţi şi fiecare va găsi în el o latură 
slabă şi una puternică. Orice persoană are cel puţin o 
latură slabă, iar o latură slabă distruge deseori laturile 
bune ale omului, adică le face inutile. 

Întrebare: Cum se poate ca omul nerăbdător să 
devină răbdător? 

Înfigeţi-vă un ac în mână şi vedeţi cât sunteţi de 
răbdători. Cine vrea să înveţe răbdarea să cheme pe 
altcineva să-l înţepe cu ace. 

Aveţi în vedere că toate dorinţele care apar în voi nu 
sunt ale voastre. Faceţi încercări în această direcţie şi 
verificați. V-aţi gândit deja să faceţi ceva pentru 
Dumnezeu şi, odată cu această dorinţă, v-a venit în cap 
o altă idee, să vă faceţi o haină nouă, să vă cumpăraţi o 
pereche de pantofi? Şi prima dorinţă dispare, lucrul cel 


mai important este amânat pentru altă dată. De fiecare 
dată când ne vine ideea cea mai importantă, odată cu ea 
apare şi una mai puţin importantă. Veţi încerca să 
respingeţi această idee neînsemnată, căci ea este 
inspirată de Loja Neagră. Când hotărâți să faceţi ceva 
bun, de la Loja Neagră vi se spune: „Nu e pentru tine!”. 
Vă ziceți de multe ori: „Voi fi răbdător!” Dar de la Loja 
Neagră vi se spune: „încă nu eşti matur, de aceea nu 
poţi să fii răbdător”. Şi amânaţi totul pentru un prilej 
mai bun. Ei da, aveţi nevoie de răbdare tocmai pentru că 
nu v-aţi maturizat încă. Când vă veți maturiza, asta va 
veni de la sine, evident. 

Acum, veţi învăţa arta de a tăcea. A învăţa să taci 
este cea mai mare binecuvântare. 

Întrebare: Există oameni care tac doar în exterior şi în 
interior clocotesc? 

Veţi înţelege tăcerea spirituală, a tăcea în faţa lui 
Dumnezeu. Când vă adunaţi, izolaţi-vă. Căpătaţi 
obiceiul, când vă gândiţi la ceva, să fiți singuri; când 
spuneţi ceva, să credeţi că vorbiţi pentru voi înşivă; când 
reflectaţi la tăcere, să credeţi că tăceţi pentru voi înşivă. 
Doar aşa va putea elevul să înveţe să tacă. 

Aş vrea să  începeţi să lucraţi la propria 
perfecționare, este sarcina cea mai dificilă. O să vă 
dezvoltați credința, compasiunea, inima, raţiunea, 
imaginaţia, muzica. Toate acestea aşteaptă să fie 
dezvoltate, şi asta în timpul vostru disponibil. 
Deocamdată, Dumnezeu v-a dat două ore de lucru. Ce 
faceţi în acest timp? Unii dintre voi au progresat mai 
mult, dar toţi trebuie să lucraţi. Fiecare persoană are 
unele slăbiciuni, care nu provin din rea-voinţă, ci din 
propria karma. 


Întrebare: Se poate transforma situația din sufletul 
nostru dacă lucrăm bine asupra lui? 

Dacă am fi în situaţia omizilor, chiar dacă am 
mânca multe frunze, nu vom putea să ne transformăm 
în fluturi până când nu va veni vremea pentru asta. În 
acest timp, ele trebuie să câştige forță, ca să ajungă în 
starea de fluture. Vă puteţi polariza. Omul poate să se 
poticnească într-un moment şi să se întoarcă cu o sută 
de ani în urmă, iar în alt moment poate să progreseze cu 
o sută de ani înainte. În fiecare seară, omul trebuie să se 
purifice în faţa lui Dumnezeu, ca să nu devină slab. 
Omul bun trebuie să fie puternic. 

Se zice deseori că omul trebuie să se depăşească pe 
sine. Nu este fundamental să-ţi învingi propria 
personalitate, e un lucru rău, dar trebuie să te cunoşti. 
Aşadar, sensul nu se ascunde în victoria asupra sinelui. 
Să spunem că ai obiceiul să loveşti şi, ca să nu mai faci 
asta, îți rupi mâna. Ce-ai câştigat cu asta? Nu, trebuie 
să spui: „Această mână este supusă voinţei mele, trebuie 
s-o controlez!”. Nu vreau să luptaţi cu şinele vostru, ci 
să ştiţi să vă controlațţi. 

Întrebare: Omul reuşeşte să se rețină uneori, dar 
înăuntrul lui clocoteşte. Cum să oprim această emoție 
interioară? 

Să clocotească. Eu aş putea să vă vindec pe toți într- 
un an. Dacă am avea la dispoziţie o grădină frumoasă 
plină de culori, de flori diferite şi de stupi de albine, o 
livadă cu pomi fructiferi, plină de fructe diferite, şi o 
grădină de zarzavat, v-aş trimite să le lucraţi, ca să luaţi 
din energia şi calmul lor. 

Dacă sunteţi anemici sau nu foarte bine-dispuşi, vă 
voi trimite să vă ocupați de cireşi, şi veţi vedea că veți 
avea o dispoziţie mai bună. Dacă aveţi o credinţă slabă, 


o să vă trimit să lucraţi la varză, s-o udațţi şi să aveţi 
grijă de ea. Acestea sunt formule, cu toate că sunt făcute 
din acţiuni exterioare. Dacă nu sunteţi dispuşi spiritual, 
puneţi-vă mâna pe frunte, şi totul se va schimba în 
cinci-zece minute. Dacă nu se foloseşte acest mijloc, 
atunci cei care iubesc matematica, scrisul sau desenul 
să prefere una dintre aceste ocupaţii. Desenaţi un 
triunghi, coloraţi-l în roşu, albastru sau verde şi, după 
nici trei minute, dispoziţia vi se va schimba. 

Întrebare: Ca să treacă timpul, nu-i aşa? 

Nu, aceasta vă dă o oarecare forţă, cu care îl dirijaţi 
pe diavol şi îi spuneţi: „înţelegi aceste triunghiuri?”. El 
vă răspunde: „Le înţeleg”. 

Uneori, îi văd pe unii care sunt foarte nervoşi şi, 
când un om îi insultă, îi zic: „Să nu mai treci pe-aici!” 
Apoi, se calmează şi, gândindu-se mai bine, îşi dau 
seama că acel om n-a făcut nimic, că era un simplu 
trecător. Acestea sunt stări tipic psihologice. Este o stare 
densă în atmosferă: de exemplu, doi nori negri trec unul 
pe lângă celălalt, electricitatea lor îi atrage, oxigenul se 
umple de ozon şi voi atrageţi această electricitate de sus 
în jos. Dacă sunteţi furioşi, duceţi-vă undeva în pădure, 
începeţi să strigaţi, să urlaţi la copaci, la pietre, care vor 
fi pline de ozon, şi asta va trece. Un profesor american 
mi-a povestit că nu-i plăcea să meargă la bal, dar îi 
plăcea să danseze. Aşa că, atunci când dorea tare mult 
să danseze, lua un scaun şi dansa cu el prin casă. Era 
ridicol chiar în faţa lui, în acea situaţie, dar după aceea 
se simţea mai bine. 

Puteţi aplica metodele care vă sunt date; unii le vor 
utiliza pe unele dintre ele, alţii, unele diferite etc., după 
nevoia pe care o aveți. Trebuie să utilizăm natura, ea 
este adevărata modalitate a curei. Viaţa cetăţenească din 


prezent nu este foarte naturală, rezultând o stare nu 
foarte naturală, o stare a energiei pe care nu v-o puteţi 
procura din altă parte. Toată lumea o caută, dar nu vine 
de nicăieri. 

Mai aveţi o metodă de lucru: de exemplu, unul 
dintre voi are multe probleme, de aceea unii dintre voi 
trebuie să-şi trimită gândurile bune spre el, ca să-l 
ajute. Când cineva e bolnav şi nu-şi poate lucra ogorul, 
douăzeci dintre apropiații lui merg în locul lui, lucrează 
douăzeci de ore, şi iată că ogorul este lucrat. Nu zicem 
deseori că trebuie să ne ajutăm între noi? Viaţa cea mai 
grea este să trăieşti singur. 

Nimeni nu trăieşte pentru sine, nimeni nu moare 
pentru sine. De ce cresc în natură mulţi copaci în 
acelaşi loc? Ca să reţină umiditatea. Acolo unde găsim 
doar o singură floare, ea se usucă repede. Astfel, când se 
adună mai multe persoane, ele rețin pentru mult timp 
umiditatea. Şi, când omul e singur, trebuie să aibă 
condiţii foarte bune, multe cunoştinţe, ca să poată trăi 
în lume. Acum dispuneţi de condiţii, aveţi tot ce vă 
trebuie. 

Deseori, când folosesc anumite simboluri, văd că nu 
le interpretaţi corect. De exemplu, citez o lege, spun că 
legea divină nu cunoaşte excepţii, dar mila lui 
Dumnezeu poate să slăbească legea. Mai spun că nimic 
nu ni se face cadou, şi e cât se poate de adevărat, dar 
mila lui Dumnezeu este o altă lege. Şi, potrivit ei, dacă 
omul este gata să accepte lucrurile, i se face un cadou. 
Ambele lucruri sunt adevărate: în afara lui Dumnezeu 
nu se primesc cadouri, iar, întru Dumnezeu, totul este 
dăruit. Dacă un general vrea să se înalțe în societate, 
asta înseamnă demnitate, dar trebuie s-o facă prin forţa 
Ştiinţei sale, prin forţa curajului. Un profesor poate să-şi 


înalțe situaţia doar prin forţa cunoştinţelor, nu prin 
graţia lui Dumnezeu. Când sunteţi invitaţi la o masă, e 
posibil să vi se rezerve locul de frunte, dar în societate 
nu puteţi fi puşi pe primul loc dacă nu meritaţi. Aşadar, 
primul loc presupune muncă. 

O persoană zice: „Vreau să am talent!”. Poate 
cunoaşteţi povestea nemulțumirii măgarului. Când l-a 
creat Dumnezeu, măgarul a început să se uite pe ici, pe 
colo, şi a observat că toate animalele erau foarte mari, 
pe când el era doar ceva mai mare decât iepurele, şi 
suferea mult din această cauză. A început să se roage 
mult cu glas tare pentru ca Dumnezeu să-l facă mai 
mare. Dumnezeu i-a auzit rugile şi l-a făcut mai mare şi 
cu o voce mai puternică, dar oamenii au început să-l 
pună la muncă şi a ajuns şi mai nefericit. Aşadar, 
sensul vieţii nu constă în cantitatea mare, ci în cea mică 
pe care ne-a dat-o Dumnezeu şi în locul pe care ni l-a 
hărăzit destinul. Acum, nu ştiţi locul ales vouă de 
Dumnezeu şi ce se va întâmpla cu voi. Dacă ați fi 
sâmburi de măr şi ați fi plantați într-un pământ nisipos, 
nu s-ar alege nimic de voi, dar, dacă ați fi plantați într- 
un pământ fertil şi s-ar avea grijă de voi, aţi deveni meri 
frumoşi. 

Acum veţi medita la dezvoltarea voastră. Să nu 
credeţi că nu veţi avea ispite, necazuri. Va veni 
momentul în care veţi întreba: „Până când să duc 
această povară?” 

În prezent, toţi sunteţi lipsiți de forță şi de 
bunăvoință.  Reaua-voinţă este mai dezvoltată. Nu 
fiindcă nu sunteţi buni, ci pentru că reaua-voinţă 
învinge bunăvoința. Aceste două puteri iau o anumită 
direcţie şi, fiindcă o parte din materia corpului nostru 
nu este pură, în noi au loc perturbări. Trebuie să ne 


purificăm de păcate, căci există în noi ceva impur care 
împiedică dezvoltarea bunăvoinţei, şi trebuie să facem 
eforturi mari ca să aruncăm afară aceste impurități, să 
chemăm materia divină, adică să creăm omul nou. 

Astfel, veţi lucra la dezvoltarea credinţei şi a voinţei. 
Ca să vă dezvoltați voinţa, trebuie să aveţi în minte un 
anumit ideal. Luaţi-L ca ideal pe Hristos, care s-a 
manifestat în lume. Notaţi cele mai sublime, cele mai 
raționale momente care se manifestă în viaţa voastră - 
ele sunt manifestarea divinului. Astfel de momente sunt 
rare, dar veţi încerca să păstraţi această imagine care se 
manifestă în voi. În acele momente rare, Dumnezeu v-a 
vorbit. 

Aşadar, toți puteţi să aveţi bunăvoință. Vă vorbesc 
de experienţa pe care o puteți avea. Aveţi nevoie de 
voință. Toţi sunteţi buni! Zâmbiţi când zic că sunteţi 
buni, dar ştiţi ce înţeleg prin asta? Vreau să spun că 
acela care trăieşte cu Dumnezeu nu poate să fie rău. 

Vă voi spune în ce categorie intră unele dintre 
experienţele voastre. De exemplu, aveţi senzaţia de 
foame - cum este sentimentul foamei? Fizic. Mâncaţi şi 
simţiţi plăcere. Cum este sentimentul plăcerii în acest 
caz? Tot fizic. Nu puteţi conta pe această plăcere, căci e 
pe plan fizic. Aveţi un prieten la care ţineţi şi, când e 
lângă voi, simţiţi mai multă plăcere. Este o stare 
mentală, dar nu e constantă, nu se poate construi o 
casă pe un sentiment. Şi acum sentimentele care arată 
prezenţa supremă a lubirii: când iubiţi pe cineva şi nu 
simţiţi nicio schimbare, indiferent că e sau nu lângă voi, 
acesta este un sentiment divin. Toate formele care se 
schimbă în voi nu sunt importante. 

Alt lucru pe care trebuie să-l învăţaţi este să ştiţi să 
tăceţi. Cel care L-a văzut pe Hristos trebuie să tacă. 


Atunci Hristos va fi o forță în el. Dacă sunt doar o 
lumânare aprinsă, aş avea nevoie s-o dovedesc? 
Trandafirul are nevoie să dovedească faptul că e 
trandafir? Nu, o va dovedi mirosul. Dacă nu crezi în 
mirosul lui, cum recunoşti trandafirul, după formă? 

Primul lucru pe care îl doresc de la voi este să vă 
grăbiţi să vă respectaţi reciproc. Ceea ce facem în 
exterior trebuie să fie reflectarea confortului interior, pe 
care îl vom avea în numele lui Dumnezeu. Astfel, o să vă 
rugaţi toţi, ca să vă faceţi căile plăcute lui Dumnezeu, ca 
să vă reconciliați cu ceilalți şi să aduceţi în voi armonia 
şi divinul, ca să vă înţelegeţi şi să vă iubiţi. 

Aceasta este calea, acestea sunt încercările pe care 
trebuie să le faceţi ca să vă pregătiţi de Rusalii. 

Sofia, vineri, 5 martie 1920 


Lucraţi cu iubire 


Aş vrea să ştiu: De ce aţi cerut această întâlnire? 

Replică: Vrem să fim încă o dată cu dumneavoastră, 
Maestre. 

Vreţi să puneţi anumite întrebări? 

Ştiţi de unde vine verbul bulgar „a cunoaşte”? De la 
o rădăcină veche care înseamnă a trăi o viaţă conştientă. 
Este singurul mod de a da un sens cunoaşterii. A trăi o 
viață conştientă înseamnă o viaţă veşnică. Sunt, aşadar, 
sinonime: viaţa şi viața conştientă. Aşadar, nu este de 
ajuns doar să trăim, ci trebuie să trăim o viață 
conştientă. A cunoaşte înseamnă a trăi în sensul deplin 
al cuvântului. 

În prezent, oamenii duc o viaţă şovăielnică, strâng 
avere. Aţi observat deja elevi care încep să studieze 
muzica şi nu înţeleg nimic, adică nu pot să cânte nimic. 
Dacă un astfel de elev este lipsit de dorinţă şi de iubire 
pentru muzică, profesorul poate să dezvolte ceva în el? 
Nu. În virtutea aceleiaşi legi, dacă sunteţi lipsiţi de o 
dorință puternică, intensă de viață, ce poate să facă 
Dumnezeu pentru voi? Aşadar, ceea ce căutaţi se află 
înlăuntrul vostru. Dar există şi lucruri care nu se găsesc 
acolo. 

Profesorii care predau muzica le impun întotdeauna 
elevilor să cânte studii şi să exerseze, nu să execute 
fragmente muzicale sau să dea concerte, căci se vor 
perverti. Un elev trebuie să înveţe întâi arta de a 
interpreta muzica. Astfel viaţa se va derula într-un mod 
corect, elevul care va studia îşi va atinge scopul. Şi omul 
care vrea să aibă o viaţă divină trebuie să utilizeze 
metodele prin care să atingă această viaţă. Fiecare elev 
trebuie să aibă propriile sale metode. 


Acum, îi zăresc pe aceia dintre voi cărora mintea 
începe să le spună: „Eu aud deja Duhul Sfânt vorbindu- 
mi”. Dar ştiţi care este diferența când vorbeşte Duhul 
Sfânt? Duhul Sfânt le-a vorbit lui Ilie şi lui Isaia, dar 
cum anume? Aşadar, Duhul Sfânt vorbeşte în acelaşi fel 
tuturor. Un profesor de muzică poate să predea la 
cincizeci sau la o sută de elevi, dar unul abia a învățat 
notele, altul a luat doar două-trei lecţii, altul, cinci lecţii 
etc. Nu reuşiți să înţelegeți că între voi există o gradaţie 
în ceea ce priveşte prezenţa Duhului Sfânt. Nu este de 
ajuns ca el să vorbească în voi, ci trebuie şi să 
cunoaşteţi legile vii ale lui Dumnezeu. În această 
privinţă, inventatorii din zilele noastre dau cel mai bun 
exemplu: fac una, două, trei încercări ratate trudind la 
un lucru, dar continuă încercările timp de cincisprezece- 
douăzeci de ani şi tot eşuează, până când unul îşi atinge 
scopul, dar altul nu. Trebuie să fii tenace. Astfel, cel ce 
vrea să meargă pe calea divină trebuie să fie tenace. O 
învăţătură nu se însuşeşte într-o singură zi. Nu pentru 
că ar fi dificilă, ci pentru că asta cere timp. Cu ocazia 
studierii acestei învățături veţi întâmpina multe 
dificultăți. Imaginaţi-vă că un profesor are douăzeci- 
treizeci de elevi la studierea muzicii, aflaţi în condiții 
diferite: unul are un tată bogat (i-a cumpărat un 
instrument bun), altul are un tată sărac (acest elev n-are 
pantofi şi are nevoie să-i prindă din urmă pe ceilalți în 
privinţa condiţiilor exterioare care îi lipsesc, şi totuşi 
trebuie să înveţe lecţiile). Însă, deseori, cei mai săraci au 
un caracter mai bun în comparaţie cu elevii bogaţi - 
săracii sunt mai căliți. Mulţi dintre voi semănați cu acei 
elevi bogaţi şi vreţi să dobândiţi o artă fără prea multe 
eforturi. 


În creştinismul din zilele noastre există două 
categorii. În prima categorie găsim o adunătură de 
straturi, asemenea grămezii de hrană pentru îngrăşarea 
porcului, a cărui slănină devine grasă şi unde se 
formează grăsime, care nu este totuşi forță musculară. 
La fel se formează straturi pe pământ sau într-o casă 
părăsită, unde, din lipsa curăţeniei, se formează straturi 
de praf. Este o acumulare şi o abundență exterioară. În 
cea de-a doua categorie a creştinismului, acumularea 
este ascunsă într-o creştere interioară - particulele sunt 
unite şi în fiecare funcţionează viața. Uneori, aceste 
particule nu sunt unite, fiecare trăieşte individual şi 
zice: „Nimeni nu trebuie să se amestece în treaba mea”, 
în cealaltă situaţie, fiecare particulă este legată de alta şi 
toate sunt vii. 

În consecinţă, experiența voastră trebuie să se 
construiască pe această a doua categorie. De exemplu, 
aţi citit o carte - este o îngrămădire. Un autor a scris 
ceva care poate să fie foarte adevărat şi credeţi că, citind 
ce este scris, aţi înţeles totul. Nu puteţi să înţelegeţi, 
pentru simplul motiv că nu vă găsiți în aceleaşi condiții 
ca el, nu-l înţelegeţi, nu ştiţi ce l-a împins să scrie. Citiţi 
Evanghelia, citiţi ce a zis Hristos, ce a spus Isaia, dar nu 
ştiţi ce L-a motivat pe Hristos să spună tot ce a spus. 

Atâta timp cât nu ajungeţi în aceleaşi condiţii, nu 
veţi putea să înţelegeţi această învățătură. Când va veni 
în noi Duhul Sfânt, va forma în noi această capacitate 
de a înţelege. De aceea, când viaţa vi se îngrămădeşte şi 
începeţi s-o gustaţi, credeţi că o cunoaşteţi, dar din voi 
se ridică doar praf. Toate acele particule se degajă, dar 
nu e ceva organic. Aceasta există în voi şi ziceţi: „Nu-i 
adevărat, ne-am înşelat”. Da, dacă sunteţi îngrămădiţi, 
atunci v-aţi înşelat, nu e ceva viu. Dacă apa trece de 


nouă ori peste praful vostru şi el nu dispare, e ceva 
organic; dar, dacă se ridică, e ceva secundar. Eu doar 
constat legea care formulează viata. 

Nu puteţi să evitaţi îndoiala. E ceva firesc, inevitabil. 
Nu fiindcă ea este legea, dar în condiţiile prezente e 
inevitabil. La toţi oamenii lipsiţi de credinţă, mânia, ura, 
invidia, minciuna şi multe altele sunt inevitabile. 

Întrebare: Dacă acea lumânare este aprinsă în 
mintea noastră, după cum spuneţi, aceste lucruri sunt tot 
inevitabile? 

Nu, când acea lumânare este aprinsă în Duhul 
Sfânt, adică atunci când Dumnezeu aprinde acea 
lumânare, o va pune în sfeşnic şi va spune: „Astfel 
această lumină va străluci în faţa lumii”. În acest fel, 
oamenii îl vor slăvi pe Dumnezeu, aici se ascunde 
sensul. 

Întrebare: De cine depinde ca acea lumânare să fie 
aprinsă, de Dumnezeu, sau de noi? 

Depinde de înţelegerea pe care o aveţi cu Dumnezeu. 
Acele flăcări care le-au apărut apostolilor nu erau astfel 
de lumânări? Totul depinde de Duhul Sfânt. El este 
deosebit de celelalte duhuri. Sunt multe altele. 

Lucrurile se spun şi se seamănă, dar pentru fiecare 
lucru este un timp bine stabilit. Vă spun să nu credeţi 
că încă n-a venit timpul. Lucrarea voastră nu se poate 
face când sunteţi stăpâniţi de nelinişte. Să nu credeţi că, 
începând să plângeţi şi să vă plângeţi, vă va ajuta. Nimic 
nu vă poate ajuta. Lamentările au o cu totul altă 
semnificaţie: când mergeţi în întâmpinarea unui om plin 
de cruzime, plângeţi ca să-l faceţi mai îngăduitor - 
pământul are nevoie de apă! Când mergeţi să vă întâlniți 
cu un om bun, aveţi nevoie să plângeţi? El, dacă vă vede 
fără haine sau fără încălțări, n-o să vă îmbrace? Credeţi 


că, spunându-i că sunteţi la un pas de sinucidere, nu vă 
va lua apărarea? Dumnezeu este o Fiinţă raţională şi, 
când ajungem la El cu această credință pozitivă, n-are 
două păreri. 

Acum, ne ducem la Dumnezeu cu raționamentele 
noastre de oameni. Uneori, suntem foarte îngrijoraţi şi 
jenăm Duhul Sfânt în sine. Imaginaţi-vă că mama face o 
prăjitură, în timp ce copilul stă pe lângă ea şi strigă 
întruna. Ea o pregăteşte şi el o întreabă: „E gata 
prăjitura?”. Copilul să aibă răbdare cât timp mama 
pregăteşte prăjitura. Prăjitura se va face mai repede 
dacă copilul stă lângă mama lui, dacă strigă şi-o 
întreabă mereu când e gata prăjitura? Nu, să aducă 
puţină apă, câteva lemne, să aprindă focul, să se bucure 
stând lângă mama lui, şi prăjitura va fi gata mai repede. 

Viaţa creştinească e uşor de dus, dar e prost 
înţeleasă. Veţi spune: „Cutare an a trecut, n-am devenit 
creştini?” Sunteţi creştini, dar diferența constă în 
raționament. E posibil să aveţi doi-trei fii sau patru fiice, 
dar numai unul vă va înţelege. Vă întreb: Cum trăiţi cu 
ceilalți fii şi celelalte fiice? Trăiţi şi cu ei. Sunt ca invitații 
voştri, vin şi zic una, alta şi pleacă, pe când celălalt copil 
rămâne acasă să vă ajute. Tot aşa ziceţi şi voi: „Doamne, 
vreau asta sau aia!” Sau: „l-am spus tatălui meu să-mi 
cumpere asta sau aia şi mi-a cumpărat”. Acesta este 
unul dintre obstacolele din cauza cărora nu reuşiţi. 
Acum, în această viață adevărată, există un alt 
raționament interior, ce nu poate fi înțeles cu cuvinte. 
Veţi ajunge la această profunzime, acest calm interior, la 
această pace şi înţelegere a vieţii divine. Acestea sunt 
lucruri vagi, dar veţi ajunge la partea practică a 
învăţăturii, ca să faceţi din casele voastre oaze în deşert 


cu pomi fructiferi, iar un călător aflat în trecere va putea 
să se oprească acolo. 

Replică: într-o conversaţie precedentă, spuneați că, 
atunci când vrem să ne schimbăm situația față de 
apropiați, trebuie să ne schimbăm relațiile cu Dumnezeu. 

Replică: Cum putem realiza practic această 
învățătură”? 

Pentru asta, aveți trei situaţii: prima este când 
suntem în slujba oamenilor, fiind atunci în situaţia 
servitorilor; a doua situaţie este atunci când suntem în 
slujba noastră şi viaţa noastră prosperă; a treia situaţie 
este când suntem în slujba lui Dumnezeu, împărţiţi-vă 
munca proporţional în fiecare zi şi vedeţi căreia dintre 
cele trei categorii îi corespunde munca pe care o faceţi. 
Omul care este în slujba lui Dumnezeu poate să fie şi în 
slujba oamenilor, dar poziția lui va fi diferită. Astfel vă 
veţi schimba prima poziţie, îl veţi sluji pe Dumnezeu. 
Această dorinţă o veţi găsi în adâncul sufletului, este o 
aspirație a lui. Este o situaţie pe care o înţelegeţi de la 
început, nu e o situaţie pe care o veţi învăţa. Toţi sunteți 
conştienţi de asta, o ştiţi, dar spuneţi că n-a venit încă 
timpul. E o slujire dificilă, trebuie să o învăţaţi. 

Vă poticniţi când vreţi să-L slujiţi pe Dumnezeu. 
Trebuie să vă eliberaţi de situaţia în care vă aflaţi, ca să 
nu ziceţi: „Noi suntem femei”. Bărbaţii vor să-L slujească 
pe Dumnezeu, dar spun: „Noi suntem bărbaţi”. Copiii 
vor să-L slujească pe Dumnezeu, dar spun: „Noi suntem 
copii”. Profesorii vor să-L slujească pe Dumnezeu, dar 
spun: „Noi suntem profesori”. Este o situaţie provizorie, 
care vi s-a dat doar ca să învăţaţi anumite lecţii. De 
exemplu, într-un teatru puteţi să jucaţi rolul de servitor. 
Vi s-a dat să învăţaţi acest rol, căci fiecare rol are 
trăsături şi caracteristici pe care trebuie să le 


cunoaşteţi. Dar nu jucaţi nici primul, nici al doilea 
personaj. Aţi venit doar ca să învăţaţi acel rol. În afară 
de asta, veţi studia lucruri care fac parte din sufletul 
vostru. 

În natură, udaţi florile care se află mai aproape de 
fereastră la fel ca pe celelalte, dar ele sunt mai 
proaspete, fiindcă primesc mai multă lumină, pe când 
cele care rămân într-un loc mai întunecos, la nord, se 
vor ofili repede. 

În consecinţă, vegheaţi întâi ca lumina divină să 
strălucească neîncetat în sufletul vostru, căci lumea 
poate să dispară, dar lumina divină va străluci veşnic. 
Dumnezeu e lumină. 

A doua situaţie în lume este că toată lumea aşteaptă 
mai mult de la ceilalţi, care nu pot prospera. Să ştiţi că 
există o altă lege conform căreia vibraţiile sufletelor nu 
sunt aceleaşi. Există credincioşi care, cu ocazia 
contactului cu ei, nu numai că nu vă înalță, ci vă şi 
coboară mai jos, la nivelul lor - asemenea situaţiei din 
fizică în care amestecul a două lichide cu temperaturi 
diferite ia temperatura medie a celor două. De aceea, 
conform acestei legi, trebuie să vă apropiați după 
vibraţiile inimilor voastre. Sufletele care au aceleaşi 
vibrații se pot ajuta între ele, dar, când n-au aceleaşi 
vibrații, rămân în urmă. Rațele care zboară la fel 
înaintează mai repede şi, când nu zboară paralel, încep 
să zboare mai încet. Puteţi să mânaţi calul şi boul în 
acelaşi fel? 

Examinaţi acum ce vă îngrijorează, eliberaţi-vă de 
sedimentele din voi. Asta înseamnă o afluenţă 
persistentă a unei vieţi noi în voi, căci ce e vechi, chiar 
dacă îl acoperiţi, tot vechi rămâne; haina veche, chiar 
dacă o spălaţi, chiar dacă o cârpiţi, tot veche rămâne. 


Acum, veţi spune uneori: „Când eram copil credeam aşa 
de mult!”. Credinţa copiilor este una, cea a adulților, 
alta. Credinţa se dezvoltă şi ea. Apostolul Pavel a zis: 
„Când eram copil, judecam ca un copil, când am ajuns 
bărbat, am părăsit lucrurile copilăreşti”. 

Aceia dintre voi care nu reuşesc să înţeleagă vor 
deveni curioşi şi vor continua de acolo de unde au 
ajuns; fiecare va continua de unde a ajuns. Şi voi ar 
trebui să faceţi ca planta ce creşte câte puţin în fiecare 
zi. Altfel, nu va exista dezvoltare, nu va exista capacitate 
de înţelegere. Trebuie să ajungeţi în acea stare în care să 
simţiţi puternic prezența lui Dumnezeu când vreţi să 
faceţi ceva. Când şareta se răstoarnă, vă găsiți drumul 
mai departe, dar e important să-l găsiţi înainte să se 
răstoarne. Aceasta este forţa vieții. 

În condiţiile de azi, oamenii doar se poticnesc. 
Atmosfera este plină de suflete nedezvoltate care se 
fofilează pe lângă voi şi simţiţi deseori ceva neplăcut, 
sunteți nemulțumiți. Motivul e dat de acele suflete. 
Teozofia le numeşte suflete elementare. Toţi trebuie să 
vă eliberaţi de ele. Acele suflete trebuie să se cultive, să 
fie învăţate să se supună legii divine, să lucreze. 

Replică: Oare acele suflete ne împiedică să avansăm? 

Da. 

Replică: Ele câştigă ceva? Da, vin să fure de la voi. 

Replică: Care e metoda prin care să scăpăm de ele? 

Când apar, puneţi-le la treabă, învăţaţi-le să coasă, 
să toarcă, daţi-le de făcut ceva în bucătărie. Ele 
reacționează doar la nivelul minţii şi o să le spuneți: 
„Acest gând nu-i al meu, această dorinţă nu-i a mea!”. 
Aşa le veţi respinge. Dacă omul se lasă manipulat de 
toate dorinţele şi gândurile care îi trec prin minte şi 
inimă, ce se va întâmpla? Aceste gânduri şi dorinţe 


trebuie să treacă precum apa şi vântul, iar noi trebuie 
să luăm din ele doar ce ne este necesar - nu totul e 
pentru noi. 

Vă las deplină libertate şi vă cer ca toate regulile pe 
care vi le dau să le studiaţi după deplina voastră voie şi 
să le puneţi în aplicare astfel încât să fiți în stare să vă 
puneţi singuri frâul şi tot singuri să vi-l luaţi. Nu vă 
impun nicio disciplină, vă las să faceți totul în mod liber. 
De multe ori, călăuziţi de forţa de a face bine una sau 
alta, dați dovadă de invidia Apostolului Pavel şi ziceţi: 
„Eram invidios, dar eram lipsit de o bună înţelegere a 
lucrurilor”. Dacă intraţi într-o grădină, unde vă veţi 
duce, nu lângă acel păr sau acel măr care are fructe mai 
frumoase? Nimeni nu este stupid să se ducă lângă un 
măr sălbatic, ci se va duce să mănânce mere bune. 
Aceeaşi lege funcţionează şi în lume: dacă aveţi roade 
bune în voi, fără să invitaţi pe nimeni, oamenii vor veni 
la voi. Aşa se prezintă lucrurile în practică şi sunt foarte 
corecte: după bogăţia minţii şi a inimii voastre vă vor fi 
determinate relaţiile de azi cu cei din jur. 

Replică: Am crezut întotdeauna că cel ce face eforturi 
va ajunge în împărăția lui Dumnezeu. 

Replică: Care este cea mai puternică virtute ca să 
avem rezultate bune? 

Prin expresia „a lua cu forţa împărăţia lui 
Dumnezeu” se înțelege că numai cel ce avansează va 
dobândi împărăţia lui Dumnezeu. Imaginaţi-vă că ieşiţi 
de dimineață pe o culme muntoasă ca să întâmpinați 
soarele. Dacă vă răspândiţi în toate părţile, fără să 
rămâneţi în acelaşi loc, soarele va da tuturor din puterea 
lui. Dacă vă aşezaţi unul lângă altul şi aşteptaţi la coadă 
ca să primiţi harul, se va produce, probabil, o 
dizarmonie. Aşteptaţi cu toţii în acelaşi timp harul lui. 


Aceasta este învățătura divină: nu are un timp 
determinat sau o ordine, vă veţi prezenta toţi odată. 

Replică: Vrem să ne conduceţi sus în munti. 

Acum şi copiii pot să urce pe munte. Nu e greu să 
mergi pe munte. 

Felul vostru de a pune problema este asemănător cu 
statul într-o cameră în care se află o fereastră mare şi, 
lângă fereastră, se găseşte o oglindă mare, în care se 
reflectă soarele dimineţii, în prezent, staţi şi priviţi 
reflectarea soarelui în oglindă. Nu veţi putea găsi 
niciodată adevărul în acest fel. Oglinda vă va arăta că 
soarele răsare dintr-o anumită profunzime, adică vă va 
arăta că adevărul este în spatele vostru. 

Fiecare dintre voi trebuie să pătrundă în sufletul lui. 
Nu vă cunoaşteţi încă sufletul. Aveţi nevoie de 
experienţă, pe care fiecare trebuie s-o dobândească 
personal. 

Astfel, trebuie să vă întoarceţi cu faţa spre 
Dumnezeu şi să spuneți: „Doamne, aprinde-mi 
lumânarea aşa cum crezi tu de cuviință!”. Veţi lăsa totul 
în grija Duhului Sfânt şi el va aprinde lumânarea. 
Această lumânare nu este aprinsă încă în voi? 
Lumânarea trebuie aprinsă şi pusă în sfeşnic, ca să daţi 
la o parte oborocul şi să ziceţi: „Aşa va străluci Lumina!” 

(Maestrul priveşte afară, unde plouă liniştit.) 

Ploaia dovedeşte că aveţi nevoie de mai multă viaţă. 
Vremea arată că ceea ce vă face să vă poticniți sunt 
ceţurile de sus, care sunt emblema vieţii. Dificultăţile pe 
care le întâmpinați nu sunt chiar atât de mari pe cât 
credeţi. Puneţi o problemă mică la microscop, o 
observați şi ziceţi: „Nimeni n-a mai întâlnit o problemă 
atât de mare ca a mea!” Adevărul e că problemele sunt 
ale voastre. Sculaţi-vă în fiecare dimineaţă încet, 


încercaţi să vă concentrați gândurile, să vă păstraţi 
calmul interior, să pătrundeţi gândirea divină, căci unele 
experienţe pe care le aveţi sunt karmice şi inevitabile. 

Replică: Ați spus ieri că, aprinzând această 
lumânare, problemele karmice dispar. 

Da. Puteţi hotări să le puneţi capăt. Aveţi acea 
credință pozitivă? Consider credinţa pozitivă ca fiind 
prelungirea conştiinţei. În lumea divină, lucrurile sunt 
ca la urcarea într-un tren. Veţi respecta regulile trenului 
- dacă întârziaţi, nu vă aşteaptă. Veţi urca în el, veţi 
călători şi veţi cobori într-un anumit loc. N-o să vă 
întrebaţi cine conduce trenul, nici n-o să vă fie teamă că 
locomotiva se va desprinde de vagoane. Ci veţi zice: „Să 
ne rugăm la Dumnezeu să nu se întâmple ceva în timpul 
călătoriei!”. Veţi merge la Dumnezeu cu sufletul, nu cu 
trupul. Şi veţi pune în suflet credința voastră. Încercaţi 
să nu vă tulburațţi, aveţi nevoie de credinţa vie! 

Să zicem că vă aflaţi într-o încurcătură şi vă 
consumați. Această situație provine deseori din folosirea 
unor alimente greu de digerat, care lasă sedimente. Altă 
dată, sentimentele voastre contradictorii vă fac rău: de 
exemplu, iubiţi şi urâţi în acelaşi timp şi atunci simțiţi 
înțepături în regiunea inimii. Trebuie să faceţi să dispară 
sentimentele contradictorii, şi înţepăturile vor dispărea. 
Altă dată, e posibil ca o persoană să vă atace cu 
gândurile ei şi să simţiţi acelaşi lucru. De aceea, trebuie 
să învăţaţi să vă protejaţi, să duceţi o astfel de viaţă 
încântătoare încât săgețile să ricoşeze din armura 
voastră. Sufletul vostru trebuie să respingă toate faptele 
rele şi nedrepte, să se elibereze de vechile chinuri. 

Replică: O să ne eliberăm, dar dacă ele nu vor să ne 
elibereze? 


O să vă elibereze. Încercaţi să fiți bogaţi prin 
credință şi cunoştinţe. Altădată, oamenii mergeau la 
mănăstire, stăteau singuri zece, cincisprezece sau 
douăzeci de ani ca să devină puternici. 

Fiecare are o mare lumânare aprinsă, dar fiecare 
lumânare străluceşte în mod diferit. 

Trebuie să vă rugaţi unul pentru altul. Gândurile 
bune pe care vi le trimiteţi sunt binefăcătoare, pe când 
cele rele provoacă reacţii proaste. Sfânta Scriptură 
spune: „Rugaţi-vă unii pentru ceilalți, ca să vă 
vindecaţi”. 

Încercaţi să vă găsiţi sufletul şi să vă întoarceţi faţa 
spre el. Găsindu-vă sufletul, veţi simţi o plenitudine 
interioară, pe când acum simţiţi un gol şi faceţi zilnic un 
pas înapoi. 

Replică: Ca să ne găsim sujletul, e nevoie de evoluţie, 
sau depinde de voința subiectului? 

Trebuie să distrugeţi obstacolele, ca să puteţi 
progresa. Totul trebuie cântărit cu balanţa lui 

Dumnezeu, şi nu va mai fi dizarmonie. Când 
Dumnezeu vrea să facă un om să-L asculte, îl supune la 
inconveniente, boli şi foamete. Când omul îl ascultă, îi 
vorbeşte în mod raţional. Dumnezeu le vorbeşte 
oamenilor în două feluri: folosind rațiune fizică şi 
cuvinte raţionale. 

Să aveţi întotdeauna dorinţa de a vă aprofunda 
cunoştinţele.  Păstraţi zilnic tăcerea zece minute, 
cincisprezece minute, ca să învăţaţi să tăceţi. Cufundaţi- 
vă în şinele vostru şi reflectaţi pur şi simplu. 

Căutaţi mai multă libertate, nu vă impuneți limite. 
Când lucraţi la evoluţia voastră, faceţi în fiecare zi ceva 
pentru sufletul vostru. Nu vă temeţi că ar fi un lucru 
neînsemnat! Formele religioase, judecarea, moralizarea 


împiedică mult dezvoltarea oamenilor. Eu înţeleg altfel 
situaţia: nu sunt obligat să vă fac morală, sunteţi nişte 
flori care trebuie să se ude singure şi să se întreţină, ca 
să crească. Unii zic: „Vreau să devin mai bun”. Dacă 
mergeţi pe calea cea bună, veţi progresa. Pentru că 
sunteţi la niveluri diferite, cineva spune: „Nu sunt în 
dispoziţie bună”. Omul nu poate să fie întotdeauna în 
dispoziție bună pe plan fizic. Uneori, se găseşte în 
situaţia unui copac ale cărui frunze şi flori au căzut şi 
voi ziceţi: „Ne-am schimbat părerea despre el”. Nu, n-a 
făcut decât să se dezbrace, dar trupul i se va îmbrăca 
din nou. Lucraţi cu Iubire! Cu acea iubire despre care 
vorbea Tolstoi: să fii gata să părăseşti totul, să fii gata să 
slujeşti pe toată lumea, fără să aştepţi să fii plătit. Veţi 
face de bunăvoie tot ce vă cere Iubirea. Această Iubire îi 
cere şi regelui, şi servitorului să renunţe la sine, să fie 
slujitori. 

Arătaţi-vă iubirea pentru toată lumea, pentru cei 
slabi, pentru infirmi, pentru copii! Când sunteţi trişti, 
mergeţi la oameni care sunt şi mai trişti decât voi, faceti- 
le bine, şi o să vă treacă; sau citiţi biografia unui om 
celebru care a suferit. Există multe metode de 
tratament. 

Această lume, de la un capăt la altul, eu o numesc 
lumea decepţiei. Unii o numesc lumea încântării, dar 
pentru mine este una a decepţiei. Când vin pe lume, toţi 
sunt mulţumiţi. În primul an, toţi se uită la tine ca la un 
rege, toţi execută ce porunceşti şi-ţi dau ce le ceri. Dar, 
treptat, eşti detronat odată cu trecerea timpului: în al 
treilea an, devii prinţ, în al cincilea an, ministru, apoi, 
şef, ca apoi să ajungi servitor. Eşti trimis jos şi ţi se 
spune: „Acum nu mai eşti ca altădată, când erai copil!”. 
Ți se pune săpăligsa în mână şi eşti trimis la vie. În 


lumea spirituală, Dumnezeu foloseşte drumul invers: te 
numeşte întâi slujitor, apoi, rege. Când veţi deveni 
clarvăzători, vă veţi transporta în epoca vieţii voastre de 
altădată în Egipt sau în altă parte, veţi vedea scene din 
acea viață, veţi înţelege rolul pe care l-aţi jucat şi veţi 
zice: „Slavă Domnului, am înţeles în sfârşit ce eram!”. Şi 
astfel viaţa fiecăruia va putea să devină plăcută. 
O să încercăm să ne reparăm viaţa prin voinţa lui 
Dumnezeu şi s-o înțelegem aşa cum este. 
Sofia, luni, 10 mai 1920 


Armonia în relații 


În matematica superioară ocultă, există două 
principii care afirmă: relaţiile de pe Pământ în raport cu 
Soarele determină relaţiile Soarelui în raport cu 
Pământul. Schimb Pământul cu omul şi Soarele cu 
Dumnezeu şi vom avea această interpretare: relațiile 
omului cu Dumnezeu determină relaţiile lui Dumnezeu 
cu omul. În consecinţă, din această lege provin toate 
dezacordurile din viaţa noastră privată şi socială. 
Armonia relaţiilor îmi inspiră a doua interpretare: 
relaţiile sufletului cu mintea determină relaţiile minţii cu 
sufletul. Mai fac o interpretare, schimbând sufletul cu 
copilul şi mintea, cu mama: relaţiile copilului cu mama 
determină relaţiile mamei cu copilul. 

În Scriptură veţi găsi un verset în care Hristos 
vorbeşte despre omul care şi-a construit casa pe nisip şi 
piatră. Urmând regulile acestei legi, aveţi în vedere că, în 
relaţiile voastre, nu sunteți liberi să gândiţi, să simţiţi şi 
să acţionaţi aşa cum vreţi. Cineva replică: „Eu sunt liber 
să fac ce vreau!”. E un gând greşit. Ca să se poată 
întâmpla aşa, trebuie să vă eliberaţi de toate gândurile 
străine. Dacă gândiţi ce vor oamenii, nu e corect. E ca şi 
cum un om s-ar lăsa dus de jandarmi şi ar merge acolo 
unde-l duc ei. Reţineţi că nu vreau să vă dovedesc 
nimic, nu vreau să vă impun nimic, vreau doar să vă 
eliberez de sclavia în care vă aflați. 

Aţi putea să înţelegeţi greşit, căci, spunând că eu 
vreau, asta se înţelege ca o exprimare omenească. 
Dorinţa lumii invizibile sau a lui Dumnezeu este ca toţi 
copiii Săi să fie liberi. Nu vreau să mă ocup de trecutul 
vostru, asta vă priveşte; eu mă interesez de timpul 
vostru prezent şi viitor. Şi numai eu vă pot ajuta pe 


drumul pe care vă aflaţi. Fiecărui gând, fiecărui 
sentiment sau fiecărei acţiuni îi corespunde o formă prin 
care poate fi interpretat(ă). Şi legea este: când ele sunt 
interpretate sub această formă, simţim satisfacţie şi 
plăcere. În caz contrar, simțim nemulţumire. Ceea ce nu 
este un semn rău, ci un impuls care ne cere să admitem 
această formă superioară. 

Pe vremea apostolilor a existat o divizare în rândul 
creştinilor de atunci, cei care erau cu Petru, cu apostolii, 
cu Pavel sau Hristos. Şi Pavel a zis: „Eu am plantat, alţii 
au udat şi Dumnezeu a făcut să crească”. N-are 
importanţă dacă ai plantat şi ai udat, important este ca 
Dumnezeu să facă să crească. Şi toate principiile se 
îndreaptă spre creştere, nu spre întrebarea cine a 
plantat şi cine a udat. Şi eu vă zic să nu părăsiți relaţiile 
care au fost deja create acolo unde v-a aşezat 
Dumnezeu. 

În acest an trebuie să vă organizaţi, să respectaţi 
disciplina. Sunt gata să-l ascult pe fiecare şi aş dori să 
fiți cel puţin pe jumătate ca mine. Şi Hristos a zis: 
„Elevul trebuie să semene cu învățătorul lui”. Vreţi să 
faceţi ceva şi eu vă spun: „Faceţi”. Dar ştiu că legea zice 
că felul în care judecaţi pe cineva se va întoarce 
împotriva voastră. Trebuie să fiți liberi! 

Dacă vreţi să primiţi binecuvântarea divină, trebuie 
să-L ascultați pe Dumnezeu. Aşa mi s-a spus şi am venit 
înadins. De aceea, vă spun că există trei situaţii. Prima - 
dacă nu vreţi să urmaţi învăţătura despre care v-am 
vorbit, vă răspund categoric: Foarte bine, sunteţi liberi! 
A doua - sunteţi pregătiți să urmaţi învăţătura lui 
Hristos conform Evangheliei? Dacă da, atunci faceţi-o în 
deplinătatea ei. A treia - sunteţi gata să urmaţi 
învăţătura lui Moise în deplinătatea ei? Eu sunt un 


intermediar, forma celui care transmite poate fi diferită. 
Dacă vă spun o maximă, o lege, puneţi-o în practică, n- 
aveţi nimic de pierdut, chiar dacă numele meu nu apare 
în cărţile sfinte. Vă expun aceste trei posibilităţi 
deoarece aveţi îndoieli. Eu aş vrea să nu suprim nimic şi 
aş dori să puneţi în practică toate trei învăţăturile. În 
plenitudinea lor, ele reprezintă acelaşi lucru. Aş vrea să 
puneţi în practică partea interioară. Soarele are pentru 
noi valoare prin lumina pe care ne-o trimite. 

Aş vrea să existe între voi armonie. Nu vreau să mă 
amestec în viața voastră şi nu vreau să vă judec, ci doar 
prezint consecinţele şi vă îngrijesc ca şi cum aţi fi 
bolnavi. 

Există trei feluri de legi: pentru frăţie, pentru 
prietenie şi pentru cunoaștere. Încă nu sunteţi fraţii mei. 
Ca să fii frate în Frăția Albă, trebuie să-ţi sacrifici viaţa 
pentru aproapele tău, aceasta este legea frăţiei. Eşti 
răspunzător de Unitate. Dacă n-o realizezi, eşti vinovat. 
Acum, urmez legea prieteniei faţă de voi, nu a frăţiei. 

Învățătura pe care v-o dau constă, în cea mai mare 
parte, în lucrul următor: vreau să vă fac cunoscute legile 
naturii vii, ceea ce nimeni încă n-a predat vreodată. Şi 
asta se învaţă treptat. În cărţile pe care le citiţi, e lucru 
uşor, dar, dacă învăţaţi legile naturii vii, această şcoală e 
aspră. Vreau să fiți liberi în gânduri şi sentimente. Eu 
nu vă limitez în nicio privinţă, dar alţii o vor face. 

Acum, o să studiaţi legea supunerii şi a blândeţii. 
Urmează electricitatea şi magnetismul şi, în al treilea 
rând, chinul. Or, voi, la Sofia, aţi început cu chinul. 
Trebuie să aveţi o rezervă de energie ca să treceţi prin 
acest foc. Nu fac decât să vă ofer metoda prin care să vă 
pregătiţi pentru blândeţe şi supunere, electricitate şi 
magnetism. 


Nu eu am creat aceste lucruri, ele există. Voi trebuie 
să rezolvaţi aceste lucruri la Sofia. Veţi întreba cum. De 
exemplu, o sută de persoane sunt condamnate la 
închisoare pentru datorii, or eu sunt bogat - plătesc şi 
zic: „Eliberaţi-i!” 

Fiţi independenţi. Fiecare trebuie să aibă propria 
gândire, nu vă influenţaţi unul pe altul, dar ajutaţi-vă 
între voi. 

Doresc să vă iubiţi şi să vă respectaţi. Aceasta este 
prima lege a Frăției Albe, care nu poate fi schimbată. Nu 
mai aveţi timp. Vă aflaţi în anul douăzeci din secolul al 
XX-lea. Karma voastră s-a mărit şi, dacă n-o lichidaţi 
corect acum, veţi rămâne două mii de ani în urmă. 
Trecând înainte, alţii vor veni în locul vostru. Nu vă 
opriţi, aveţi mare încredere în legea divină! Aveţi 
experienţa trecutului, înţelegeţi foarte bine lucrurile, nu 
sunteți orbi. 

Să fiţi la Târnovo pe 17 şi pe 18. 

Încercaţi să păstraţi armonia între voi. 

Veliko Târnovo, duminică, 8 august 1920 


Noua omenire 


În această conferință va fi vorba despre „noua 
omenire” şi voi examina acest subiect din alt punct de 
vedere. 

Noul în lume este soarele care răsare, iar vechiul 
este soarele care apune. Aceasta este o lege a naturii. Nu 
numai eu spun asta, ci şi fiecare mamă şi fiecare tată. 
Când doi tineri se căsătoresc, primul copil care se naşte 
în casa lor este soarele care răsare, speranţa în ce va 
veni. Dacă credem că noul aduce ceva dăunător pentru 
societate şi întreaga omenire, atunci avem o concepţie 
falsă despre marile principii care acţionează în natura 
vie. Dacă avem astfel de concepţii, de ce să vrem copii 
care ar putea să le aducă necazuri părinţilor? Câte zile şi 
nopţi se chinuiesc mamele cu copilaşul care nu ştie încă 
să vorbească, cu acel „nou” care a venit! Acel „nou” este 
încă vag la început, dar mama este în stare să prindă, să 
asculte cu atenţie şi să înţeleagă limbajul acelei noi 
fiinţe, acelui copilaş. 

Tot aşa, într-o societate, la un popor unde există 
fiinţe cu suflet sensibil, care au conştiinţa dezvoltată şi 
inima elevată la un plan înalt, acestea înţeleg şi ele acest 
„nou” pe care îl poartă şi îl aduc pe lume. 

Şi contemporanii lor, care nu îi înţeleg pe iniţiatorii 
acestor idei noi, zic: „Aceşti oameni sunt anarhiști, 
comunişti, eretici, membri ai unei secte etc”. Dar aceste 
cuvinte n-au nicio semnificaţie. 

Dacă judecăm în acest fel, mă întreb: care este 
diferența dintre un comunist, care trăieşte cu aceste 
idei, şi altul care trăieşte cu vechile lui idei, şi al treilea, 
care trăieşte cu noile sale idei? 


Diferenţa constă în faptul că acela care trăieşte cu 
idei noi îşi dă seama că are în el un elan, o energie, o 
viaţă, o evoluţie. Cel care trăieşte cu idei vechi e bătrân, 
forțele îl părăsesc, slăbeşte, îi e teamă de viitor, se 
gândeşte la bătrâneţea lui, şi de aceea doreşte să devină 
bogat, să semneze contracte de asigurare. Zic că aceste 
persoane sunt bătrâne, sunt cimitire, reprezintă 
moartea, sunt cimitirele omenirii. Dar cimitirele nu aduc 
omenirii nicio idee nouă, îi provoacă lumii doar necazuri 
şi suferinţe! Acolo, în cimitir, sunt îngropaţi regi, preoţi, 
predicatori şi muzicieni, poeţi, toți cu păcatele lor. Dacă 
mă întrebaţi de ce mor oamenii, vă voi răspunde că 
oamenii mor din cauza concepţiilor lor vechi. 

Şi, atunci, cum va învia omenirea? Eu zic: 
„întineriți, deveniți purtători ai noii învățături divine, 
emblema Frăției”. 

Dar în ce constă Frăția? Cel care zice că e fratele tău 
trebuie să fie gata să sacrifice totul pentru tine: viaţa, 
bunurile şi onoarea. Când un popor întreg ajunge să 
înțeleagă ideile Frăției, el trebuie să fie gata să sacrifice 
totul pentru aceste idei. Altfel, nu există nicio Frăţie, 
nicio egalitate. Când cineva propovăduieşte marele 
adevăr că Dumnezeu există şi, în acelaşi timp, nu-şi 
sacrifică nici viaţa, nici bunurile, nici onoarea pentru El, 
asta înseamnă că n-a înţeles marea învăţătură a vieţii. 
Aceasta este Frăția şi egalitatea, ceea ce propovăduia 
Hristos. 

Să revenim la trecut şi să aplicăm învăţătura lui 
Hristos, pentru că în ea găsim eliberarea lumii. Ce ne 
învăţa şi ne propovăduia Hristos? El propovăduia marea 
idee a unei omeniri noi. Care sunt calităţile atribuite 
omului din omenirea nouă? Profeţii evrei de acum două 
mii de ani, care erau clarvăzători, ziceau că Dumnezeu 


va crea inimi noi, făcute din trup, în care se va aşeza 
Duhul Lui şi care va fi cunoscut din fragedă pruncie 
până la vârsta adultă. Atunci nimeni nu se va mai 
întreba dacă Dumnezeu există sau nu. Fiecare va sta 
încrezător sub smochinul lui. Pacea şi Iubirea vor domni 
printre oameni, armele vor fi transformate în unelte 
agricole şi nimeni nu se va mai război. Războaiele vor fi 
imposibile. 

Hristos a evocat aceste două principii ale noii şi 
vechii omeniri în următoarele cuvinte: omul raţional, 
care a înţeles sensul vieţii, şi-a construit casa pe stâncă. 
Vântul şi umflarea fluviilor n-au putut s-o distrugă. 
„Stânca” simbolizează principiile solide ale naturii vii. 
Omul nesocotit, care n-a înţeles sensul vieţii, şi-a 
construit casa pe nisip, şi furtunile, inundaţiile i-au 
distrus-o. Fluviile şi furtunile sunt oamenii care trăiesc 
fără principii. Ei creează în societate perturbații, care 
demolează casele construite pe nisip. Aşadar, aceste 
două culturi - cea veche şi cea nouă - sunt bazate pe 
două principii. Vechea omenire din zilele noastre îşi 
slujeşte încă egoismul şi, în acest sens, Frăția nu poate 
să existe. Dar omenirea nouă va fi altruistă. Egoismul va 
deveni un servitor al omenirii. Deci ideile noi nu se 
referă doar la binele individului sau al societăţii, ci şi la 
binele tuturor fiinţelor raţionale. Prin fiinţe raţionale 
înțeleg toate ființele în general, deoarece nu există 
vreuna care să nu fie rațională. Dacă sunteţi surzi şi un 
om vă spune ceva la ureche, nu-l auziţi, vă întrebaţi de 
ce nu-l înţelegeţi pe acel om şi cine e de vină. 

Nu e vina celui care vorbeşte, ci a celui care n-are 
capacitatea să audă ce i se spune. 

Orbul nu poate să vadă lumea aşa cum e, pentru el 
lumea este întunecată, fiindcă n-are simţurile dezvoltate. 


Societatea modernă are nevoie să-şi dezvolte simţurile. 
Şi această societate se dezvoltă acum potrivit unei mari 
legi. Nici natura nu mai este aşa cum era acum milioane 
de ani. La fiecare o sută de milioane de ani, în natură se 
produce o schimbare mare. Dacă vă întreb de câte 
milioane de ani există sistemul nostru solar, veţi 
răspunde că unii savanţi din zilele noastre îi dau o sută 
de milioane de ani, alţii, două sute de milioane, alţii, 
cinci sute de milioane etc. Ştiinţa ocultă spune că de la 
crearea sistemului nostru solar până în prezent au 
trecut 250 de miliarde de ani. Sunt date ce nu se pot 
nici dovedi, nici combate cu dovezi. Sunt doar ipoteze. 
Lucrurile se pot dovedi numai în anumite condiţii şi 
doar dacă acceptăm un anumit număr de axiome şi de 
principii. Oricum, pentru a înţelege un adevăr, trebuie 
să aveţi date. Şi în lume există puţine adevăruri 
dovedite. Să luăm, de exemplu, o idee dragă vouă: omul 
are suflet sau nu. Afirm că jumătate dintre intelectualii 
de astăzi resping această idee, cealaltă jumătate o 
susțin, dar nici unii, nici ceilalți nu pot nici s-o 
dovedească, nici s-o tăgăduiască. Când întrebăm o 
persoană dacă sufletul există şi ce formă are, ea ne 
răspunde: „Da, sufletul există, dar nu ştim în ce formă”. 
Putem să dovedim doar lucruri care au o formă, 
conținut şi sens, iar pe cele fără formă, conţinut şi 
semnificație nu le putem nici dovedi, nici respinge. Vă 
vorbesc despre o idee dragă sufletelor voastre, pe care 
ați moştenit-o. Aveţi anumite idei, aspirații şi elanuri, 
dar ele se exprimă felurit. Şi fiecare dintre voi are 
propriile aspirații. De exemplu, tânărul vrea să-şi 
găsească aleasa inimii. Bătrânul va spune: „Astea sunt 
prostii. Pe vremuri, şi eu eram interesat de lucrurile 
astea, dar acum n-am nevoie de o tânără”. Dar pentru 


tânăr nu-i acelaşi lucru. Nu mai doarme de nopţi întregi, 
se trezeşte devreme şi-şi caută fata cu ochi negri. Mama 
şi tatăl sunt uimiţi de ce se întâmplă cu fiul lor. Fiul 
zice: „Ideea nouă pe care mi-o va aduce viața nouă, pe 
ea o caut”. Cine are dreptate, tânărul, sau bătrânul? Eu 
zic că tânărul. 

Odată, vulpea trecea pe lângă un măr şi a văzut sus 
pe o creangă o bucată frumoasă de brânză. I-a aruncat o 
privire şi şi-a văzut de drum, zicându-şi că nu făcea 
două parale. De ce? Pentru că era prea sus şi nu putea 
să ajungă la ea. Dar, dacă bucata ar fi fost jos, lângă 
vulpe, ar fi zis că nimic mai bun decât acea bucată de 
brânză nu exista pe lume. 

Referitor la omenirea nouă, putem să găsim aluzii în 
Noul Testament, în Apocalipsă. Au trecut două mii de 
ani de când Sfântul loan Evanghelistul a prezis că 
femeia va aduce pe lume această idee mare a omenirii şi 
a determinat numărul de oameni aleşi care să poarte 
această idee: 144.000 de persoane. Dacă adunaţi 1 cu 4 
şi cu 4, obţineţi numărul 9. Acest număr este rezultatul 
unei evaluări a oamenilor care au toate calităţile nobile 
şi pozitive. Unii vor spune că aceste 144.000 de 
persoane se află în Cer. Nu, aceşti oameni sunt acum 
aici, pe Pământ, au sosit deja pe Pământ şi s-au 
incarnat în oameni instruiți. Unii sunt scriitori, alții, 
poeţi, savanţi, şi toţi îndeamnă omenirea să pornească 
pe drumul ce duce spre ideea nouă, spre divin. Se luptă 
cu obscuritatea, cu lanțurile care paralizează omenirea. 
Şi această agitaţie, această furtună care se apropie se 
realizează mulţumită lor, căci ei vor răsturna lumea. Dar 
să nu consideraţi asta o prevestire rea. Oamenii instruiți 
de astăzi au înghiţit multă apă murdară şi, de aceea, 
trebuie să-i aşezăm cu capul în jos ca s-o dea afară. Şi, 


după ce toată mizeria se va scurge, vor fi ridicaţi cu 
capul în sus şi vor putea să înceapă viaţa nouă. 

Unii vor spune: „Ne doare-n cot de această omenire 
nouă, când e atâta suferință în prezent”. Dar trebuie să 
înțelegem că suferințele sunt necesare pentru 
dezvoltarea omului. Este adevărat că oamenii de astăzi 
suferă mai mult, dar aceste suferințe au ceva nobil şi cei 
care au suferit vor organiza societatea. Nu este oare 
adevărat că fiecare mamă însărcinată e supusă unor 
suferinţe, unor încercări? Suferă pe când se formează 
copilul în pântece, dar, după ce copilul s-a născut, este 
eliberată de toate suferințele. Aşadar, suferinţele arată 
că suntem purtători ai unei mari idei divine şi că, atunci 
când copilul se va naşte şi vom fi gata să suportăm toate 
suferinţele, chinul va înceta să mai existe în noi şi va 
veni bucuria. 

Va veni pe Pământ o nouă epocă; ştiinţa ocultă din 
prezent spune că un val nou se pregăteşte să vină 
dinspre soare. Dacă m-aş exprima în termeni noi, ei ar fi 
de neînțeles pentru voi şi conferința mea ar fi cu totul 
abstractă. Valul care va veni va atinge creierul omenesc 
şi unele persoane vor deveni excentrice sub influenţa lui. 
Un om excentric este cel care nu vorbeşte mult sau, 
dacă vorbeşte, spusele îi sunt incoerente. Extremele 
între oameni există, dar există o normă la omul de 
mijloc. Se spune că vorbele noastre trebuie să fie 
întotdeauna logice. 

După părerea mea, există trei tipuri de logică în 
lume: pe prima o numesc pur materialistă, a doua este 
logica vieţii conştiincioase, iar a treia este logica divină. 
În logica divină nu se admite nicio minciună, şi atunci, 
pentru ca omul să poată lucra cu primele două logici, 
trebuie să aibă un suflet nobil şi elevat, adică să fie gata 


să se sacrifice pentru fraţii lui şi să nu trăiască doar 
pentru el. 

Alt lucru de determinat este punerea în evidenţă a 
adevărului. Ca să verificăm adevărul, trebuie să avem 
timp şi experienţă. Toţi oamenii instruiți de astăzi, care 
ne propun teorii diferite, analize în domeniul medicinei, 
tehnicii, fizicii, chimiei sau în alte domenii, au nevoie de 
un anumit timp ca să-şi experimenteze teoriile. O teorie 
nu e bună dacă nu dă rezultate, chiar dacă e foarte 
corectă din punct de vedere al calculelor matematice. De 
exemplu, un englez s-a angajat să studieze douăzeci şi 
cinci de ani o singură problemă: modul de funcţionare al 
unei maşini zburătoare. În acest scop, a făcut toate 
calculele exacte şi, fiind sigur de el, a publicat un anunţ 
în ziare. Dar a omis un lucru: n-a verificat calculele în 
practică. 

Când s-a început experimentarea maşinii zburătoare 
după datele şi calculele furnizate de el, ea n-a mers: 
roata se învârtea, dar maşina nu putea să-şi ia zborul. 
Inventatorul a fost fluierat şi aşa s-a terminat totul. Dar 
oamenii care au venit după el au început să studieze 
natura vie, fiziologia păsărilor, a aripilor şi cozilor lor. 
Oamenii au învăţat metodele de a zbura şi pe această 
bază au construit maşina zburătoare. Ce mult s-a 
bucurat omenirea când a descoperit modul de a zbura! 
Dar aceste maşini zburătoare, precum baloanele, 
aeroplanele, zepelinele, n-au fost folosite pentru binele 
omenirii, aţi văzut ce s-a făcut cu aceste maşini în 
ultimele războaie şi cât pot să fie de periculoase. 

Mi s-a spus astăzi: „Dezvăluiţi-ne unul dintre marile 
secrete”. Eu zic: Unul dintre marile secrete pentru om 
este să înveţe să se vindece zburând. Când oamenii sunt 
neurastenici, se pot vindeca în acest fel. O femeie 


bolnavă poate să încerce să zboare o jumătate de oră, şi- 
şi va redobândi sănătatea. Mâine, când soţul ei va fi 
bolnav, îl va putea pune în nacela unui balon, ca să 
poată zbura şi el şi să-şi redobândească sănătatea. 
Aceasta asigură o vindecare uşoară deoarece aerul din 
sferele superioare este mai pur. Acolo unde trăim, aerul 
conține mult gaz carbonic. Şi, dacă suntem nervoşi 
astăzi, aceasta se întâmplă deoarece în aer există o 
cantitate mare de gaz carbonic pe care îl respirăm şi 
care aproape ne otrăveşie organismul. Ştiţi ce simţim 
când intrăm într-un oraş? Dacă v-aţi dezvoltat al şaselea 
simţ sau, aşa cum se zice, simţul psihometric, aşa cum 
se întâmplă la unele persoane care au acest dar, şi veţi 
arunca o privire în oricare oraş, veţi fi dezgustaţi de 
atmosferă şi nu veţi dori să locuiţi acolo din cauza 
duhorii! Oraşele şi casele noastre sunt adaptate la 
mirosul omenirii din zilele noastre. lată de ce viaţa a 
început să devină din ce în ce mai insuportabilă. Şi 
aceste idei noi divine, care vin, aduc viaţa nouă în lume. 
Moartea, nenorocirile, suferințele, nebunia sunt 
provocate de cauze psihice diferite de cele care li se 
atribuie. 

Viața prezentată astfel duce la concluzia că ordinea 
actuală trebuie să-şi schimbe forma. Şi cei care poartă 
ideile noi au dreptate să ceară această schimbare. În 
natură, această schimbare se poate produce succesiv, 
dar se va produce şi în viață ori succesiv, ori 
instantaneu. Turcii au o zicală care s-ar putea explica 
astfel: când un om are cap de lemn şi Dumnezeu îi zice o 
dată sau de două ori ce trebuie să facă, dar el nu face, 
legea necesităţii se aplică la el. 

Ideea fundamentală a învăţăturii noi este Frăția, 
care trebuie aplicată în familii. 


Mamele şi taţii trebuie să înțeleagă această lege 
fundamentală a Frăției, pentru a putea crea noile 
condiţii de educaţie a copiilor. Cum se procedează, după 
vechiul tip de educaţie, în cazul unui tânăr care e 
impetuos şi derbedeu? E torturat, e aruncat în 
închisoare. Dar în închisoare îşi pierde sănătatea şi 
statul îl hrăneşte. Acest tânăr poate să devină un 
cetăţean perfect. Are în el un exces de energie care ar 
trebui să fie pus la treabă în mod abil. Ziceţi despre el: 
„Da, dar e un păcătos, un răufăcător”. Societatea a creat 
condiții cărora nu le poate face faţă. 

Şi, în acest fel, în loc să-L studiem pe Dumnezeu 
viu, natura vie, şi să acționăm în funcţie de legile Sale, 
acționăm împotriva noastră, crezând că există multe legi 
în lume. Nu, în natura vie există doar o lege, pe care o 
aplică tuturor, săracilor şi bogaţilor. Săracul spune: 
„Dar acest om bogat are cu ce se hrăni şi ce să bea, 
trăieşte în belşug, iar eu n-am nimic”. Nu ştiţi că 
suferințele acelui om bogat vor veni peste vreo patruzeci 
sau cincizeci de ani. Oare natura nu-i face să slăbească 
pe bogaţi ca şi pe săraci? Ce înseamnă că natura îi face 
să slăbească pe oameni? Vrea să le spună: „N-aţi învăţat 
legea Frăției”. 

Şi, dacă veţi citi primul capitol al Genezei, veţi vedea 
că Dumnezeu le-a spus lui Adam şi Evei: „Puteţi să 
mâncaţi după plăcere din orice pom din grădină, dar de 
unul nu trebuie să vă atingeţi, căci, în ziua în care veți 
mânca din el, veţi muri negreşit. Fructul interzis este 
egoismul din zilele noastre. Un om care vrea ca ceilalți 
să muncească pentru el şi trăieşte pe spatele celorlalți, 
un om care vrea să mănânce în detrimentul văduvelor şi 
al orfanilor, un om care vrea să se războiască cu multe 
popoare, el mănâncă din fructul oprit. 


lată de ce noi toţi trebuie să fim implicaţi în această 
mare învățătură. Oare Hristos a propovăduit că vor fi 
războaie, că ne vom lupta şi că ne vom ruga ca 
Dumnezeu să-l ajute pe unul sau pe altul dintre 
beligeranţi? în urmă cu o mie sau două mii de ani, asta 
avea un sens, dar acum a căzut în desuetudine. Unde 
este acea ortodoxie cu care ne grozăvim, unde e 
adevăratul creştinism? Mă adresez acelora care se 
consideră adevăraţi creştini. Trebuie ca ei să acţioneze 
potrivit legii lui Hristos. lar cei care nu sunt creştini 
trebuie să acţioneze după concepţiile şi legile lor. Cineva 
a zis: „Nu sunt creştin”. Care sunt atunci legile şi 
concepţiile după care trăieşti? „Sunt liber-cugetător.” 
Acţionează după gândurile tale libere. Trebuie să 
acordăm acest drept fiecărui om, fiindcă în el e ceva 
bun, e ceva nobil în sufletul lui. Oferiţi condiţii fiecărui 
om, şi el va putea să se înalțe. Dacă trăieşte în condiţii 
nefavorabile, va eşua. 

Vă voi da încă o dată exemplul celebru al pictorului 
italian care voia să picteze imaginea lui Hristos şi, 
bătând oraşul, observa oamenii căutând un chip 
potrivit. Şi, într-adevăr, a găsit un tânăr de douăzeci de 
ani şi a pictat imaginea lui Hristos după chipul lui. A 
fost o pictură reuşită. Zece ani mai târziu, acelaşi pictor 
a decis să picteze imaginea lui luda şi, căutând un chip 
potrivit, a găsit un tânăr care i-a zis: „Mă uimiţi, 
domnule, căci acum zece ani am pozat ca să pictaţi 
imaginea lui Hristos şi astăzi vreţi să pozez ca să-l 
pictaţi pe luda!”. 

Zece ani de viaţă vicioasă transformaseră chipul 
acelui tânăr atât de mult, încât începuse să semene cu 
Iuda. 


Nu credeţi că, dacă o tânără se abate de la calea cea 
bună şi ajunge într-un bordel, chipul ei va purta urma 
acelui gen de viaţă? O astfel de femeie mi-a povestit într- 
o zi că soţul a fost bun cu ea cât timp a avut bani, dar, 
după ce i-a tocat, a părăsit-o şi ea a apucat pe căi 
greşite. Mi-a zis: „Vreau să merg la biserică, dar nu mi 
se dă voie”. Acea femeie dorea să ducă o viaţă curată şi, 
când cetăţenii se vor schimba, ea se va înălța. Şi despre 
celelalte femei care vor să se lase în voia senzualităţii lor 
se spune: „Trebuie să fie şi astfel de femei pe lumea 
asta. Nu, spun că trebuie să le scoatem pe surorile 
noastre din casele rău-famate. Nu trebuie forțate, ci 
trebuie să li se arate calea cea bună şi să fie învăţate 
cum să trăiască. 

Acum vin oamenii purtători de idei noi şi de 
sentimente altruiste, cu ideile învăţăturii divine, şi aceşti 
oameni îi vor apăra pe cei defavorizați. Aceşti oameni nu 
sunt oricine, poartă semnele pe faţă, în ochi, pe mâini. Îi 
veţi recunoaşte. lată care sunt semnele: dacă persoana 
este doctor şi poartă învăţătura nouă, când vine la voi vă 
aduce medicamente şi nu acceptă să fie plătit, ci spune: 
„Serviciile mele sunt gratuite”. Dacă e preot, când vă 
cheamă pentru botez sau serviciul funebru, nu cere 
niciun ban, ci zice: „Slujesc învățătura nouă”. Dacă e 
negustor, ca reprezentant al noii învățături, face comerţ 
cinstit. Dacă e profesor, va lucra gratuit. Îmi veţi 
răspunde: „Dacă toată lumea va lucra gratuit, lumea va 
da faliment”. Da, lumea de-acum va fi schimbată, dar 
vor veni concepţii noi. Veţi întreba: „Cum vom trăi fără 
să fim plătiţi, fără bani?” întreb: „Cu câte mii de leva au 
fost plătiți mama şi tatăl ca să crească şi să educe cinci 
sau şase copii? Există vreo lege care să-i oblige pe mamă 
şi pe tată să se trezească de cinci sau şase ori noaptea 


ca să se ocupe de copiii lor mici?” Nu există nicio lege, 
nicio Constituţie, şi lucrul acesta merge mai bine şi mai 
natural decât toate celelalte care ascultă de legi stabilite 
de guvern. Aşa că mama şi tatăl ne dau prima lege pe 
care trebuie s-o respectăm. Vă spun că, dacă trăiţi într-o 
casă aşa cum fac părinţii şi copiii, dacă trăiţi aşa cum 
trăiesc fraţii şi surorile, sunteți pe calea cea bună. 

Din punctul de vedere al învăţăturii noi, nu vă 
aşteaptă nicio mare catastrofă. În realitate, o catastrofă 
mare va lovi lumea, dar va lovi toate edificiile fără bază 
solidă, toţi copacii putrezi, fără trunchi bun. Îi va dobori 
o mare idee care va veni, dar o lege, un curent va curăța 
tot ce e putred şi va rămâne doar ce e solid. 

Când suferiți, nu căutaţi cauza. Zic: „Soarele este 
cauza tuturor necazurilor de pe Pământ, a tuturor 
suferințelor şi bucuriilor noastre”. El provoacă toate 
potopurile, epidemiile, el cauzează cutremurele, în 
general el este cauza a tot ce se întâmplă în întreaga 
natură. Dar Soarele spune: „Dacă eşti înţelept, vei putea 
utiliza rațional energia mea, îți voi aduce tot harul meu, 
dar, dacă nu eşti, îţi voi provoca cele mai mari 
suferințe”. Soarele poate să-şi schimbe energia, dar va 
străluci întotdeauna şi Pământul se va roti întotdeauna. 

Şi am să vă spun: există în mecanica supremă a 
Ştiinţei oculte o lege conform căreia, când o roată se 
învârte, la o sută de milioane de rotații poate să existe o 
excepţie. Pământul nostru seamănă cu această roată. 
După ce va face o sută de milioane de rotații în jurul 
Soarelui, va avea loc o excepţie în mişcarea lui, 
catastrofală sau, în grad ascendent, favorabilă. Astfel de 
excepţii s-au întâmplat foarte des, o astfel de excepţie 
urmează acum. Pământul nostru a făcut deja atâtea 
rotații şi se găseşte mai aproape de această excepţie. N- 


am să vă precizez data. Aţi putea să nu mă credeţi 
acum, dar, când va veni acea zi, vă veţi convinge de 
spusele mele. 

Putem să aplicăm această lege ezoterică în raport cu 
Soarele. După ce va face o sută de milioane de rotații, va 
avea loc o excepţie. Savanţii din zilele noastre spun că, 
pentru o revoluţie, Soarele are nevoie de 20 de milioane 
de ani. Oare ştiţi ce se va întâmpla când Soarele va face 
o astfel de excepţie? Dacă această excepţie cade într-un 
grad descendent, întregul sistem solar se va stinge, 
soarele nostru se va întuneca şi, din această cauză, viața 
nu va mai exista. Dar, dacă această excepţie cade într- 
un grad ascendent, energia solară va creşte de zece ori 
şi, atunci, păzea, oameni de pe Pământ! 

În consecinţă, există o coincidenţă relativă în acest 
moment - Soarele, precum şi Pământul au făcut cele o 
sută de milioane de revoluţii şi urmează acum două 
excepţii. Este o lege pe care o pot dovedi folosind 
matematica, cu fapte şi date, dar care nu aparțin acestei 
societăţi. Îmi trebuie timp ca să dovedesc formulele şi 
faptele care sunt utilizate în ştiinţa ezoterică. Nu vreau 
să vă sperii cu asta, ci să vă spun că excepţiile există şi 
fiecare om trebuie să fie la postul lui, pregătit să le 
primească. 

Şi Hristos spune: „Preafericit acel slujitor care 
rămâne vigilent la post, de teamă să nu vină stăpânul şi 
să-l găsească adormit”. Dacă vă imaginaţi că, fiindcă 
mâncaţi şi beţi, viaţa o să-şi continue drumul domol şi 
liniştit, vă înşelaţi. 

Savanţi din zilele noastre spun că omul n-a trăit mai 
mult de opt mii de ani, dar ştiinţa ezoterică zice altfel. 
Ea dovedeşte că omul a trăit mai mult decât ne asigură 
savanții. Că omul există de mai bine de opt mii de ani; 


craniile găsite din acea perioadă sunt o dovadă. Dar nu 
putem prezenta dovezi că omul a trăit de mai mult timp. 
Chiar dacă am putea prezenta astfel de fapte, relaţia 
dintre ele este atât de subtilă încât se poate spune că nu 
există. Şi când am zis, într-o conferinţă, că degetul mare 
determină dezvoltarea voinţei omeneşti, unii au spus că 
asta nu era logic. Dar degetul mare chiar este rezultatul 
voinței omului. În trecut, când se dorea pedepsirea unui 
încăpățânat, ca să se pună capăt crimelor sale îi erau 
tăiate ambele degete mari. Şi, atunci, vă întreb de ce 
degetul mare al unui om e mai mare decât degetul mare 
al altuia, de ce degetul mare la unii are o formă mai 
regulată decât la alţii. Toate astea înseamnă ceva, ne 
vorbesc despre dezvoltarea voinţei şi raţiunii omului. 
Dacă privim degetul mare, înţelegem cum se derulează 
dezvoltarea unui suflet. Dacă dezvoltarea e corectă, 
degetul mare e regulat, fără deformări. Dacă există 
deformări, asta înseamnă că există o deformare în 
organism. Dacă avem nasul, ochii şi gura deformate, 
asta are o semnificaţie. Doctorul va spune: „Aici e ceva 
anormal, o criză de apoplexie”. Dar eu zic că aici este o 
dizarmonie între organele corpului, între asocierea 
forţelor, între gândurile şi emoţiile unui om. 

Dacă aş dezvolta această ştiinţă nouă doar ca teorie, 
fără s-o pun în practică, n-ar avea niciun sens. Fiecare 
realitate trebuie să aibă o anumită formă. Vorbesc 
despre realităţi care au cantităţi determinate, în acelaşi 
fel în care matematicianul se ocupă de formule, 
chimistul, de atomi şi molecule, fizicianul, de forţe ca 
fiind lucruri determinate, deloc abstracte. 

Acum, zicem că omul are un suflet. Oare sufletul 
este o unitate determinată? Unde este situat el, în creier, 


sau în inimă, în plămâni, sau în stomac? Ştiinţa 
modernă nu poate să spună nimic despre suflet. 

Acum, revin la subiect. Omenirea nouă trebuie să 
înceapă întâi cu anatomia omului. De aceea vreau să 
manifestaţi interes față de anatomie. Când începeţi să 
construiți case, la început puneţi grinzile, pregătiţi 
schelăria casei şi apoi începeţi construcţia. Schelăria 
este anatomia. Cineva va zice: „Nu avem nevoie de 
anatomie”. Nu, nu vă puteți lipsi de ea. Nu există copil, 
mamă sau tată care să nu studieze anatomia. Când 
croiți o haină, începeţi tot cu anatomia. Tiparul este un 
model anatomic şi croiți după el. Oamenii moderni 
studiază viaţa din punct de vedere anatomic, „croiesc” 
întruna. Ce înseamnă a croi? Omenirea nouă nu va 
studia doar anatomia, ci şi fiziologia. Cum studiați 
fiziologia când vă construiți casa? Puneti ferestre ca să 
intre aerul. Dar cu ce se ocupă fiziologia? Se ocupă cu 
funcţiile organelor, funcţiile inimii, circulația sângelui. 
Ca să existe condiţii favorabile în viața noastră, trebuie 
să ţinem cont de fiziologie în fiecare casă. Voi, cei care vă 
construiți acum case, aveţi ferestre mari? Vă recomand 
să puneţi la case uşi mai mari, şemineuri mai mari. Îmi 
place să am şemineuri mari şi sunt împotriva sobelor 
care se folosesc astăzi. Voi ziceţi: „Pe vremuri, bunicul şi 
bunica erau foarte sănătoşi”. Da, dar bunicul avea 
şemineuri mari în casă, aerisirea era bună, iar voi 
mergeţi în sens invers, trăiţi în gaz carbonic şi cu 
siguranță nu sunteţi foarte sănătoşi. E nevoie de o mare 
ventilaţie. 

Fiinţele care vor forma omenirea nouă vor trăi, se 
vor înmulți ca să răspândească peste tot ideile noi. Voi 
toți puteţi deveni membri ai omenirii noi. Care dintre voi 
nu agreează frăţia şi egalitatea? Care tată nu vrea ca fiul 


lui să devină savant, să nu rămână ignorant? Omenirea 
nouă cere ca fiecare om să fie cinstit, adică să-şi 
depăşească egoismul, să fie drept, înţelept şi bun. Să 
cultivați aceste patru caracteristici nu doar în aparenţă, 
ci în sens absolut, să fiți cinstiți astfel încât să nu 
sacrificați niciodată interesele celorlalți pentru binele 
propriu, ci întotdeauna să vă sacrificați interesele pentru 
binele aproapelui. Veţi spune: „Dacă facem asta, vor veni 
peste noi necazuri, suferinţe”. Şi cu ideile actuale unde e 
fericirea? Oare n-au fost ucise trei milioane de persoane, 
oare nu sunt pline atâtea închisori? Oamenii mor şi 
astăzi, pentru că slujesc această cultură veche care 
spune că omul e lup pentru om. 

Hristos a zis: „Voi toţi sunteți fraţi”. 

Oare eu am creat această învățătură? Vă zic: dacă 
nu vreţi să trăiţi după învăţătura lui Hristos, trăiţi după 
cea a lui Moise; dacă n-o vreţi nici pe aceasta, atunci 
trăiţi după legile statului vostru, dar, în orice caz, 
purtaţi-vă ca nişte oameni cinstiţi şi drepţi, respectaţi-vă 
cuvântul dat. Astăzi, vă comportaţi când după Moise, 
când după Hristos, confundați legile. Unele persoane mă 
întreabă: „Tu spui întotdeauna adevărul?” Da, reflectez 
la fiecare cuvânt pe care îl spun. Dacă vorbesc onest, 
corect, vorbesc spre binele meu, pentru că nu vreau să- 
mi umplu de ruşine onoarea, fraţii, numele lui 
Dumnezeu. Dacă vă întâlnesc într-o zi, vreau să ştiu că 
am fost întotdeauna drept faţă de sufletul meu, iar voi 
trebuie să mergeţi tot pe acest drum. Doar în acest fel, 
cu această învățătură, putem să facem mai buni mamele 
şi taţii, căci celelalte învățături aduc suferinţe, numai 
suferinţe! 

În ştiinţa ezoterică, există forme şi legi determinate. 
Legile acestei Frăţii Albe, ale acestor 144.000 de suflete 


luminoase, de o sută de milioane de ani până în prezent 
nu s-au schimbat în acest timp. lată de ce spun că legile 
naturii sunt raţionale şi constante. Fiecare gând poate 
să producă un rezultat după mii de ani. Dacă plantăm 
un gând rău, ne poate cauza propria moarte. Dacă vă 
explic viaţa cu evenimentele ei de zi cu zi, o pot examina 
din punctul de vedere al hindugşilor, ocultiştilor şi din 
punctul de vedere al creştinilor. Adevărul va rămâne 
acelaşi; de exemplu, cineva te întâlneşte şi te ucide. În 
acest caz, noi, creştinii de astăzi, zicem: „Aşa i-a fost 
scris de la Dumnezeu”. Eu spun că Dumnezeu nici n-a 
zis, nici n-a scris vreodată că un om ar trebui să-l 
omoare pe altul; cineva a făcut-o şi Dumnezeu doar i-a 
permis. Legea hinduşilor explică aşa: îl omorâseşi în 
urmă cu câteva reincarnări, şi atunci, astăzi, în această 
viață, acelaşi om pe care l-ai ucis te-a ucis şi el pe tine. 
Aşadar, puteţi să acceptaţi una sau alta dintre explicaţii. 
O să spuneţi: „Aceasta este o învăţătură eretică, ne 
putem reincarna?”. Putem şi nu putem. Una este la fel 
de adevărată ca şi cealaltă. 

A crede sau a nu crede în reincarnare este un lucru 
secundar. Sufletul are forța să-şi creeze toate formele: 
depinde de el să vină să trăiască aici pe Pământ de câte 
ori hotărăşte. Dacă sufletul vrea să vină pe Pământ, 
Dumnezeu îi va acorda asta. Sufletul care vrea să se 
reincarneze o va face. 

Atunci, în acest sens, hinduşii au şi ei dreptate ca şi 
creştinii. Când zic „suflet”, mă refer la acel suflet divin şi 
conştient care poate să vină aici de câte ori vrea. Dar 
mai există o lege în lume care explică lucrurile în alt fel, 
ca să fie clare şi să formeze o morală comună. De 
exemplu, un om a comis o fărădelege, a furat de la altul, 
şi-şi zice: „Cine m-a văzut furând în întuneric?” Ei bine, 


pe când fura, se uita în dreapta şi în stânga, îi era 
teamă! De ce? Va avea remuşcări, îl va mustra 
conştiinţa. Dar ce este conştiinţa? Acele 144.000 de 
persoane, membri ai Frăției Albe, zic: „Domnule, am 
văzut fărădelegea săvârşită de tine şi, potrivit legii 
noastre, care nu se schimbă niciodată, te condamnăm şi 
vei suporta consecinţele faptei tale”. Atunci, domnul 
acela, ca să-şi uşureze conştiinţa, se retrage undeva, 
posteşte vreo douăsprezece-cincisprezece zile şi apoi se 
duce la un preot să rostească o rugăciune, ca să-şi 
găsească liniştea. Preotul trebuie să acţioneze după 
legile omenirii noi şi să zică: „Frate, te vei spovedi în fața 
lui Dumnezeu. Dar, pentru ispăşirea fărădelegii tale, 
doar să posteşti douăsprezece-cincisprezece zile cred că 
nu este de ajuns pentru Dumnezeu”. 

Am să vă spun cum să vă spovediţi în faţa lui 
Dumnezeu. De exemplu, dacă ai incendiat casa 
aproapelui tău, îţi vei corecta fapta: vei merge la cel pe 
care l-ai făcut să sufere, îi vei cere iertare, îi vei cumpăra 
o casă nouă şi mobilă nouă şi-i vei achita toate datoriile. 
Dacă nu faci aşa, nu vei primi iertarea. 

Dumnezeu spune: „Dacă ai violat o femeie, în 
viitoarea reincarnare o vei lua de soţie sau va fi copilul 
tău, îl vei creşte, şi astfel îţi vei plăti păcatele”. Şi tinerii 
de astăzi zic: „Nu e grav să violezi o femeie”. 

În America, un tânăr, fiul unui negustor bogat, a 
violat o tânără şi a abandonat-o. Ea a căzut în desfrâu şi 
apoi a murit. Tânărul a făcut studii de teologie şi a 
devenit un predicator celebru. Toată lumea considera că 
era un om evlavios şi bun. Se căsătorise şi avea un fiu 
care, la şaisprezece ani, a devenit o mare pramatie. 
Oamenii se mirau cum de un tată aşa evlavios putea să 
aibă un fiu atât de rău. Eu spun că acel fiu era gândul 


lui senzual. Tatăl se ducea în fiecare noapte să-şi aducă 
fiul acasă, dar abia după vreo zece ani a reuşit să-l 
aducă pe calea cea bună. Şi în acest fel şi-a plătit 
datoria. 

Le recomand tinerilor de azi să-şi ţină promisiunea 
atunci când îşi iau un angajament. Ce se întâmplă în 
zilele noastre? Tinerii se căsătoresc azi şi mâine nu se 
mai iubesc, cer divorţul şi au rezolvat problema. 

Dacă mă întrebaţi unde se află Dumnezeu, o să vă 
răspund: „Nu e în cerul pe care îl vedeţi”. Unele 
persoane zic: „Dovedeşte-ne că Dumnezeu există”. 
Existenţa lui Dumnezeu n-are nevoie de dovezi. Nici 
furnica, cu conştiinţa ei inferioară, n-are organe care să- 
i permită să înţeleagă că oamenii există. Când e prinsă 
cu două degete sau când urcă pe capul cuiva, furnica 
zice: „O, pe ce colină înaltă am urcat!” Ea priveşte lumea 
de la acea înălțime şi, când revine lângă semenele ei, 
spune: „Azi am vizitat un munte mare”. Aşa şi 
Dumnezeu ne prinde cu două degete şi noi întrebăm 
dacă există Dumnezeu. Da, El este cele două degete şi 
ne zice: „Nu poţi să urci pe capul Meu”. 

Dacă nu-L vedeţi în fraţii voştri pe Dumnezeu viu, 
înseamnă că nu înţelegeţi deloc această învăţătură. 
Dacă nu-L văd pe Dumnezeu în voi, învățătura mea e 
falsă. Dacă nu vă iubesc şi nu sunt gata să mă sacrific 
pentru voi, răspândesc o învăţătură falsă. Şi voi trebuie 
să vă sacrificați. O Frăţie trebuie să existe în această 
lume. Aceasta este învățătura pe care trebuie s-o 
acceptaţi. Este răspândită de toate persoanele bune, de 
toate mamele şi de toţi taţii, de toţi fraţii şi de toate 
surorile. Unii întreabă: „Câţi bani trebuie să plătim ca să 
slujim?”. Nu trebuie nicio plată. Mă refer la acei oameni 
care se consideră creştini, nu la alţii. De aceea Hristos a 


zis: „Cei care nu sunt creştini să iasă, ca să cunoaştem 
cine e pentru şi cine e contra”. 

Oamenii zic despre unii dintre ei: „lată adevăraţi 
creştini evlavioşi!” în ce constă evlavia lor? „Se duc 
regulat la biserică.” Nu, biserica suntem noi, trupurile 
noastre vii sunt biserica. Dacă nu putem să ducem o 
viață curată şi respectabilă, ce vor deveni bisericile 
noastre? Ce s-a întâmplat în Rusia? Rusia n-a ascultat 
de Tolstoi, care era glasul lui Dumnezeu viu. Şi clerul a 
adus bolşevismul. Bolşevismul este biciul lui Dumnezeu 
din mâna lui Hristos. Şi astăzi ne întreabă: „Asta aţi 
creat în atâţia ani?”. Hristos a acţionat în Rusia, nu 
Satana. Când un chirurg ia bisturiul ca să facă o 
operaţie, ştie cum să-l folosească pentru a tăia doar 
partea bolnavă, fără să atingă partea sănătoasă. 
Chirurgul care nu e expert nu va şti cum să facă 
operaţia, chiar dacă are în faţa celorlalţi reputaţia de a fi 
perfect în acel domeniu. Şi bulgarii trebuie să-i fie 
recunoscători  bolşevismului, dar asta n-are nicio 
legătură cu subiectul nostru. 

Şi americanii ce-au făcut? Ne-au trimis ani de zile 
misionari ca să predice învăţătura lui Hristos, dar, în 
timpul războiului, le-au vândut bulgarilor 10.000.000 de 
kilograme de faină cu 2 leva de aur kilogramul. Şi cât 
valorează astăzi 1 leva de aur? 10 leva. Asta înseamnă 
că 1 kilogram de faină costa 20 de leva. Dar cum cred 
americanii că au acţionat după învăţătura lui Hristos? 
Au pierdut ocazia să dea un bun exemplu. 

Nu, acesta nu este creştinism! Trebuie să schimbăm 
totul în lume. Niciun popor nu trebuie să forţeze un alt 
popor, nicio societate nu trebuie să forţeze o alta, niciun 
om nu trebuie să forțeze un altul, ci toţi trebuie să 
trăiască după marea lege a Iubirii. Dacă veţi accepta 


această învățătură, totul se va schimba şi poporul 
vostru va fi binecuvântat. Şi această lege va veni. Dacă 
n-o veţi accepta, alţii o vor face. 

Vă voi da un exemplu. În timpurile vechi, în secolul 
de aur, existau două regate, unul al espertiţilor şi altul 
al meneziţilor. Regele espertiților avea un fiu şi, conform 
cutumei de atunci, a chemat înţelepţi care să determine 
destinul fiului său. După ce a făcut calcule, unul dintre 
aceşti înţelepţi i-a spus regelui: „Fiul tău va trece printr- 
o criză mare când va avea douăzeci de ani, şi de aceea 
trebuie să-l trimiti păstor în alt regat, ca să înveţe marile 
legi ale naturii vii”. Tatăl a urmat sfaturile înţeleptului şi 
i-a zis fiului: „Fiule, acum trebuie să munceşti fără 
preget ca să-ți câştigi existenţa”. Şi l-a trimis păstor în 
regatul meneziţilor. Tânărul a petrecut acolo zece ani 
bătuţi pe muchie şi a învăţat legile naturii. În cel de-al 
unsprezecelea an, a văzut-o într-o zi pe fiica regelui 
meneziţilor plimbându-se pe un cal alb. Era însoţită de 
gărzi, dar, atrasă de frumuseţea florilor, de pajişti şi de 
natură, fata a coborât de pe cal şi s-a îndepărtat de 
suită, în acel moment, un şarpe s-a ivit dintre pietre şi a 
muşcat-o de mâna dreaptă. Îndată ce păstorul, fiul 
regelui, a observat, cunoscând legile naturii, a supt 
otrava din rană. Privind asta de departe, gărzile au 
crezut că tânărul o ofensa pe prinţesă, şi au tras cu o 
săgeată otrăvită, care l-a rănit la mâna stângă. Când a 
văzut asta, prinţesa s-a apropiat, i-a rupt repede mâneca 
hainei şi a supt otrava din rană. Vă întreb acum: cine a 
salvat pe cine? Băiatul i-a zis fetei: „Tu ai suferit de 
otrava şarpelui, eu, de otrava omului”. 

Aşadar, femeile suferă de otrava şarpelui. Ştiţi cine e 
şarpele? E marele lor egoism. Femeile, ca şi bărbaţii, 
trebuie să se salveze de această otravă. 


Cred că va veni o mare căldură, care va topi 
gheţurile. Vor fi mari evaporări în munţi, valuri limpezi 
vor începe să curgă. După aceea, va apărea o vegetaţie 
luxuriantă şi seminţele semănate de mii de ani vor 
încolţi, vor creşte, vor înflori, vor face fructe şi oamenii 
din întreaga Rasă Albă îşi vor da mâinile. În lume va 
veni această cultură nouă pe care nimeni n-avea curajul 
s-o aştepte şi pe care nimeni n-o văzuse vreodată. Şi voi 
toți veţi fi cetăţeni ai acestei culturi noi, ai acestei 
omeniri noi! 

Veliko Târnovo, 19 august 1920 

Fortele din 2 UE Ela aril pilates et etalat dia d 18 
Mama maiestuoasă. i nea e ca oa a va ae a oa a va oa a oale ea ea lea aaa 34 
Gredinta să erei gin e cau (eat o EE e d bea 52 
Lücrati Citi DUPE. ic aste cae câte de aa a ai dei ad da 66 
Armonia în ERE CUI ie ou vane donata aste da a i ed dania uneia ab 81 


Noua omenire..............sssesseossecoseeseseosereoseoseoreseosessrsees. 85 


